ועדת החינוך, התרבות והספורט, כנסת 18, פרוטוקול מספר 270, 2010-08-15 00:00

זבולון אורלב: שלום, אני פותח את הישיבה.

זבולון אורלב: היום אנחנו נעסוק באישור סופי של מחיר הטיולים, שהשארנו פתוח.

זבולון אורלב: אני מבין שבנושא צו לימוד חובה לכיתות יא' יב' המשרד עדיין לא מוכן.

שמשון שושני: אם נקבל את אישור שר האוצר תוך מהלך הישיבה, נביא את זה לאישור.

שמשון שושני: שר האוצר היה פשוט בחופשה.

זבולון אורלב: האם הוא בחופשה מתחילת השנה?

שמשון שושני: הוא בחופשה ארוכה.

זבולון אורלב: בנוסף, אנחנו נעסוק בהיערכות הפיזית לפתיחת שנת הלימודים: בינוי, שיפוצים, בריאות ובטיחות.

זבולון אורלב: בשעה 11:00 אנחנו נעבור לנושא נוסף הקשור בפתיחת שנת הלימודים – סוגיית חשש למחסור בכיתות לימוד ביהודה ושומרון בגלל אי אישור מלוא מכסת הכיתות היבילות, כפי שקבע משרד החינוך.

זבולון אורלב: בשעה 12:30 אנחנו נעסוק בנושא נוסף הקשור להיערכות פתיחת שנת הלימודים – סוגיית המיגון במוסדות החינוך בעוטף עזה.

זבולון אורלב: יש טענה של ראשי הרשויות המקומיות, שהממשלה איננה מבצעת את החלטתה היא.

זבולון אורלב: אנחנו נתחיל לדון בסוגיית דמי הטיולים.

זבולון אורלב: התבקשנו על ידי המשרד, כמקובל בחוק, לאשר התייקרות בסדר גודל של 20% בתשלומי הטיולים.

זבולון אורלב: הרמנו גבה ושאלנו, מה התייקר במשק בשיעור של 20%.

זבולון אורלב: ביקשנו שתיעשה בדיקה על ידי היחידה לפיקוח תקציבי במרכז המחקר והמידע של הכנסת.

זבולון אורלב: הבדיקה הזאת נעשתה, והמסמך נמסר גם למשרד החינוך וגם לנו ביום חמישי.

זבולון אורלב: אני מציע, שמישהו ממרכז המחקר והמידע יסביר את המסמך.

אליעזר שוורץ: המסמך נכתב על ידי אילנית בר, ואני אייצג אותה.

אליעזר שוורץ: אנחנו נתבקשנו על ידי יו"ר הוועדה לבדוק את ההצעה המוצעת של משרד החינוך בנוגע לעלייה במחירי הטיולים.

אליעזר שוורץ: אנחנו בחנו את הסוגיה משני כיוונים שונים: הכיוון האחד הוא עליית המדדים השונים שמפרסמת הלשכה המרכזית לסטטיסטיקה.

אליעזר שוורץ: בנוסף, בחנו בפועל את המחירים שבתי ספר משלמים עבור טיולים.

אליעזר שוורץ: אנחנו מצאנו שקיים פער מסוים בין המדדים לבין המחירים בפועל.

אליעזר שוורץ: אם ניקח לדוגמא את הטיולים של כיתות י'- יא', נראה כי העלייה של המדדים מסתכמת בסך הכל ב-7.6%, כאשר העלייה במחירים בפועל כמו שמשרד החינוך ביקש היא למעלה מ-13%.

אליעזר שוורץ: זה פער שניסינו להבין את חלקו.

אליעזר שוורץ: אולי אפשר להסביר זאת בכך שהמדדים לא משקפים את כל התוספות השונות בהגדרות הבטיחות והתוספות בגין לינת נהגים ומלווים.

אליעזר שוורץ: עדיין קיים פער מסוים, שלא הצלחנו להבין אותו לגמרי.

אליעזר שוורץ: לכן, קשה לנו לומר האם המדדים אכן מוטים כלפי מטה לגמרי או שלא.

אליעזר שוורץ: לגבי הכיתות האחרות, מצאנו שגם כן קיים פער.

אליעזר שוורץ: בעמ' 6 במסמך נראה שבכל הנוגע לטיולים של יום שלם מדובר בפער שהוא בין 17.3% כפי שמופיע בהצעה של משרד החינוך, לבין המדדים המדברים על 11%.

אליעזר שוורץ: בטיולים של 3 ימים מדובר על פער שהוא בין 16.3% כפי שמופיע בהצעה של משרד החינוך, ובין 7.1% כפי שמופיע במדדים של הלשכה המרכזית לסטטיסטיקה.

אליעזר שוורץ: אני מדגיש שוב, שהם כנראה מוטים כלפי מטה, אבל לא ברור לנו בכמה.

אליעזר שוורץ: קיבלנו כמה הסברים בנוגע לפערים האלה.

אליעזר שוורץ: דיברנו גם עם החברה להגנת הטבע וקרן קיימת לישראל, והם אמרו שהיו כל מיני שינויים.

אליעזר שוורץ: לדוגמא, מלווים חמושים צריכים לעבור קורס בן 4 ימים, דבר שלא היה קיים בעבר.

אליעזר שוורץ: בנוסף, צריך לשלם תוספת בגין הלינה של הנהג באוטובוס.

אליעזר שוורץ: אלה דברים, שייתכן שלא מגולמים במדדים של הלשכה המרכזית לסטטיסטיקה.

אליעזר שוורץ: בשורה התחתונה – קיימת עלייה במחירים, אבל ייתכן שהיא נמוכה מהעלייה במחירים שמופיעה בהצעה של משרד החינוך.

אליעזר שוורץ: זה לשיקול דעתה של הוועדה.

זבולון אורלב: המנכ"ל העיר, שלא מדובר ב-20% אלא ב-17% במקסימום.

זבולון אורלב: אני מקבל את התיקון הזה.

יוסי לוי: אני רוצה להציג נתון, שלא הצלחתי למצוא במחקר שלכם.

יוסי לוי: אנחנו לקחנו את המחירים לטיולים המלאים של יום עד שלושה ימים מתוך מחירון המחייב את משרד החינוך.

יוסי לוי: התפרסם מכרז של החשכ"ל בנוגע להיסעים.

יוסי לוי: גם אם נרצה לרשום שם מחירים אחרים, אנחנו לא נוכל.

יוסי לוי: זה דבר שלא הופיע פה.

יוסי לוי: בזמנו של"ח עשה מכרז משלו.

יוסי לוי: מתחילת השנה הקודמת, ברגע שקיבלנו את הוראת החשב, היינו מנועים מלפרסם נתונים משלנו.

יוסי לוי: אנחנו משתמשים בעלויות המופיעות שם.

יוסי לוי: מכתיבים לנו את החברות ואת העלויות.

יוסי לוי: היתרון הגדול של המכרז, הוא זה שאפשרו לעבוד גם לפי שעות.

יוסי לוי: לכן, אתם רואים ירידה משמעותית בכיתות הנמוכות לפי שעות.

יוסי לוי: מצד שני, היתה עלייה גדולה בעלויות של יום עד שלושה ימים.

יוסי לוי: אילנית כתבה משהו בשם יתרון הגודל.

יוסי לוי: גם אם נוציא מכרזים, אנחנו מנועים מלפתוח את המחירים האלה.

יוסי לוי: זו נקודה מרכזית, שאנחנו לא יודעים איך להתנהג איתה.

יוסי לוי: כאשר שמנו פה את המחירים, כמו ששמנו בשנים הקודמות את העלות של מכרז של"ח כמחיר משווה, נאלצנו להתבסס על המחירון של החשכ"ל.

יוסי לוי: זה לגבי המרכיב המרכזי הנמצא בהצעה של העלויות.

יוסי לוי: אני רוצה להעיר עוד שתי הערות.

יוסי לוי: אני לא חושב שצריך להצמיד את נושא ההדרכה למדד.

יוסי לוי: זה משהו חינוכי.

יוסי לוי: המדריך עוסק נטו בחינוך.

יוסי לוי: לדעתי, זה לא מגולם מספיק טוב בהצעה שאתם נתתם.

יוסי לוי: לדעתי, הנושא הזה צריך לקבל מחירים.

יוסי לוי: הדבר שלא ידענו איך לעשות אותו הוא נושא הרפואה.

יוסי לוי: ניסינו לחפש מחירון מסודר של רפואה ולא מצאנו.

יוסי לוי: יכול להיות שמישהו צריך לטפל בזה.

יוסי לוי: מתוך זה שאנחנו יודעים איך שהשוק עובד, לרוב מצמידים את הרפואה לנושא של האבטחה.

יוסי לוי: לכן, פרסמנו את המחיר הזה בנושא הזה.

יוסי לוי: אני חוזר ואומר, כי הנושא האקוטי והעלייה המשמעותית היא בעלות המחיר הנגזרת אצלנו מתוך הוראות חשכ"ל, שאנחנו מחויבים להן.

אליעזר שוורץ: אנחנו אכן מודעים לכך, שהמחירים שנתתם לנו הם המחירים בהם משתמשים בפועל.

אליעזר שוורץ: התהייה שלנו לגבי יתרון הגודל היתה באופן כללי, אולי כלפי החשכ"ל.

אליעזר שוורץ: אולי הוא צריך לבדוק את המכרזים, האם המחירים גבוהים שם מדי או לא.

אליעזר שוורץ: הטענה היא לא כלפיכם.

אליעזר שוורץ: בנוגע לנושא השני – באמת אין מדד המשקף את נושא ההדרכה.

אליעזר שוורץ: מדד השכר הממוצע עלה פחות מעליית מדד המחירים לצרכן.

אליעזר שוורץ: לכן, בהיעדר נתון נוסף השתמשנו במדד המחירים לצרכן, שמשקף את העלייה בכוח הקנייה של המדריך עצמו.

אליעזר שוורץ: אמרנו, כי לא יגיע לו פחות ממה שמדד המחירים לצרכן עלה.

אליעזר שוורץ: ייתכן ומגיע לו יותר, אבל אין לנו דרך לבדוק את זה בלי שתתנו לנו את הנתונים הרלוונטיים.

זבולון אורלב: אתי בנימין, בבקשה.

אתי בנימין: אני קראתי את המסמך של מחלקת המחקר והמידע של הכנסת, וראיתי שם שחלק מהעלייה הוא עבור אבטחת הטיולים.

אתי בנימין: אני יודעת, שמשטרת ישראל הוציאה הנחייה להקלה בקריטריונים לאבטחה.

אתי בנימין: בחלק גדול מיישובי הארץ אין צורך באבטחה של הטיול.

אתי בנימין: יתרה מזאת, לא ייתכן שאנחנו ההורים נצטרך לשלם עבור הכשרה של 4 ימים למאבטחים, שאמורים לעבור אותה בכל מקרה.

אתי בנימין: האם אנחנו ההורים צריכים לממן הכשרה עבור אבטחה?

אתי בנימין: יושב כאן נציג המשטרה, ואני מבקשת שנשאל אותו על רמת האבטחה בטיולים ועל ההנחיות החדשות של המשטרה.

זבולון אורלב: את דורכת כאן על יבלת שמאוד כואבת.

זבולון אורלב: האם את יודעת איזה מאבקים היו לחוגי סיור בראשותו של האלוף במילואים עוזי דיין ולי מול משטרת ישראל ומשרד הביטחון?

זבולון אורלב: התקיימה פגישה מאוד רצינית שלנו עם השר לביטחון פנים וצוותו יחד עם סגן שר הביטחון.

זבולון אורלב: אני אומר בצער עמוק, כי אמנם ניתנו הקלות כאלה ואחרות, הגדילו את השטחים בהם לא צריך אבטחה, אבל עדיין נעשית כאן שגיאה קשה בהנחיות מחמירות ומכבידות בכל הסוגיה של אבטחת טיולים.

זבולון אורלב: האבסורד הוא, שמפקד סיירת מטכ"ל לא יכול להיות מאבטח טיול כאשר הוא נמצא בחופשה.

זבולון אורלב: יש כאן אבסורדים מאוד גדולים.

זבולון אורלב: לצערי, אני לא זה שקובע.

זבולון אורלב: השפענו במעט אבל לא בהרבה.

זבולון אורלב: ודאי ראש מנהל חברה ונוער מודע לכך, שיש הרחבה של האזורים בהם אין צורך באבטחה.

זבולון אורלב: על כך אני אומר תודה.

זבולון אורלב: אני לא רוצה להמעיט בכך, אבל עדיין הסוגיה הזו של האבטחה היא סוגיה מאוד מטרידה.

זבולון אורלב: מדינת ישראל קובעת את סטנדרט הביטחון, והיא מטילה את זה על ההורים.

זבולון אורלב: תארו לכם שהיו אומרים לראש הממשלה או לכל שר אחר: תממן אתה את הביטחון שלך.

זבולון אורלב: עד אנה אנחנו באים?

זבולון אורלב: אומרים לתלמידים: תממנו אתם את הביטחון שלכם, את ההכשרה וכו'.

זבולון אורלב: אלה דברים לא נכונים.

נחום חופרי: הנושא הזה מציף בעיה שקיימת בכל מערכת החינוך – בעיית הפערים.

נחום חופרי: נכון הוא שתאשרו את עליית המחירים, כי יש עליית מחירים.

נחום חופרי: עם זאת, זה מוציא יותר ויותר הורים ממעגל אלה שיכולים לשלם.

נחום חופרי: אני חושב, שאתה צריך לקרוא למשרד החינוך לפעול בנושא הזה.

נחום חופרי: אני רוצה לתת את משא ישראלי מבראשית כדוגמא.

נחום חופרי: כל אימת שהוגי הרעיון או המערכות מחליטות להוציא בתי ספר לטיול הזה בכיתה י"א, משא מבורך מאוד, סוגיית המימון עולה על השולחן.

נחום חופרי: ברעננה מי שממן את ההפרשים מעלות הטיול הרגילה זו העירייה.

שמשון שושני: מה שאתה אומר הוא מאוד מפתיע.

שמשון שושני: אני מבקש לקבל על כך מסמך.

שמשון שושני: על פי ההסכם שלנו במיזם המשותף עם משא בראשית, אסור שהרשות המקומית תשתתף במימון.

נחום חופרי: אני מציע, שלא תהפוך את זה עכשיו לדרך.

שמשון שושני: אני אהפוך את זה לאישיו.

זבולון אורלב: הוא אומר לך, שלפי ההסכם מותר לה לשלם את חלקו של הילד.

נחום חופרי: אני מציע להפוך את זה למודל מבורך, כי יש מקומות בהם הרשות לא יכולה להשתתף.

שמשון שושני: על פי ההסכם שלנו עם משא בראשית, אסור לרשות המקומית להשתתף בעלות המסע.

נחום חופרי: אז ההסכם לא טוב.

שמשון שושני: זה סיפור אחר.

נחום חופרי: ההסכם הוא לא טוב,  אלא אם כן אתה יכול להבטיח שאתה יכול להוציא את כל תלמידי ישראל למסע הזה.

שמשון שושני: אני לא יכול להבטיח.

שמשון שושני: משרד החינוך הקציב לעניין הזה מול תורמים כ-10,000,000 שקלים.

שמשון שושני: סך הכל עלות משא ישראלי במימון תורמים ובמימון משרד החינוך היא כ-20,000,000 שקלים.

שמשון שושני: אנחנו התנינו את חתימת החוזה בזה שהכסף שיבוא מבחוץ יהיה כסף תורמים ולא כסף ציבורי.

נחום חופרי: אתה נכנסת פה לסוגיה שלמה.

שמשון שושני: זה פשוט עניין אותי.

נחום חופרי: אני מוכן לספק לך את העניין.

נחום חופרי: אני אומר לך, שעליית המחירים היא מוצדקת אבל היא מוציאה יותר ויותר הורים ממעגל אלה שיכולים להרשות לעצמם לשלוח את הילדים לטיולים.

נחום חופרי: אני מציע לא להיתפס בחוזה כזה או אחר שאתה עושה עם גוף כזה או אחר, אלא ללכת לקראת הפיתרון הזה המאפשר לצמצם את הפערים.

זבולון אורלב: בהערת אגב אני אומר, שאני מכיר את ההתחייבות הזאת.

זבולון אורלב: הכוונה היא שהכסף הציבורי של הרשויות המקומיות לא יחליף את הכסף של התורמים.

זבולון אורלב: צריכים להביא תורמים מחוץ לכסף הציבורי, אבל עדיין יש כסף שהתלמיד צריך לשלם.

זבולון אורלב: אני אינני רואה מניעה, שרשות מקומית שמוכנה לסייע להורים תעשה זאת.

זבולון אורלב: לא רק שלא צריך לגנות אותה, אלא אפילו צריך לברך אותה.

זבולון אורלב: אני מצטער, שאין ביכולתן של כל הרשויות המקומיות לעשות את זה.

זבולון אורלב: אני מבין, שאתם ממנים לא את החלק של התורמים אלא את החלק של התלמיד.

נחום חופרי: נכון.

נחום חופרי: גם במסע לפולין אותו דבר.

זבולון אורלב: המסע לפולין זו עוד יבלת אחת כואבת.

נחום חופרי: אני חושב שיכול להיווצר כאן אבסורד, כך שבאופן מוצדק אתם תאשרו את עליית המחירים, ומצד שני אנחנו נגרום לכך שיותר תלמידים לא ייצאו לטיולים.

זבולון אורלב: עזרת לי מאוד בדילמה.

רן ארז: כ-30% מתלמידי בתי הספר העל יסודיים אינם מסוגלים לשלם עבור טיול.

רן ארז: יותר ויותר  תלמידים לא משתתפים בטיולים.

רן ארז: זה גורם לזה שהטיול לא אפקטיבי מצד אחד, ומצד שני חצי בית ספר יוצא לטיול וחצי בית ספר יושב בבית כי אין באותו זמן לימודים רגילים.

רן ארז: לכן, אם אנחנו נעלה את התשלומים עבור טיולים זה יגרום לעוד יותר תלמידים לשבת בבית.

רן ארז: בנוסף, מטילים בלא מעט מקומות על המורה להיות הגובה של הכסף, וזה יוצר מתח בין המורה להורי התלמיד והתלמיד עצמו.

רן ארז: אני לא חושב, שהתפקיד של המורים לעסוק בגביית כספים.

רן ארז: העלאת תשלומי ההורים הוא דבר שאסור שיקרה כאשר יש כל כך משפחות עניות.

רן ארז: היום ההורים מממנים קרוב ל-3 מיליארד שקלים מתקציב החינוך, כאשר החינוך הזה צריך להיות חובה בחינם.

רן ארז: הדבר הזה מתחיל להיות יותר ויותר על כתפי ההורים ועל כתפי בתי הספר.

רן ארז: בתי הספר לא יכולים לתפקד בצורה הזו.

רן ארז: לכן, אני מבקש לקחת את הנתון הזה בחשבון.

עופרה דונסקי: מעבר להתייקרות שדיברו עליה והעלייה במדד, זה מגדיל את הפערים אצל ההורים מעוטי היכולת.

עופרה דונסקי: אני רוצה להפנות את תשומת הלב לתשלומי רשות.

זבולון אורלב: אנחנו כרגע עוסקים בסוגיית הטיולים.

זבולון אורלב: אני רוצה להצטרף לדעה של יו"ר ועדת החינוך של השלטון המקומי, מר חופרי, שהציב כאן את הדילמה, איזה ערך אנחנו יותר מעדיפים: האם הערך שהטיול יתקיים במתכונות הקודמות כאילו כלום לא קרה ונאשר את ההתייקרות, לפחות אלה שמצדיקה מחלקת המחקר והמידע של הכנסת, או שנגיד שגם במצב הנוכחי יש אחוז לא מבוטל שמתקשה לצאת לטיול ואנחנו מטילים עליו עוד עול.

זבולון אורלב: אלה שני ערכים שמתנגשים כאן אחד בשני.

זבולון אורלב: אני בהחלט מעדיף את הערך הסוציאלי של התלמידים.

זבולון אורלב: כלומר, אני לא רואה אפשרות שבנתונים האלה אנחנו נטיל עול נוסף על הורים שאין להם.

זבולון אורלב: אני אומר מהניסיון, שעדיין אפשר להוזיל את הטיולים: אפשר שאחד הלילות בכיתות הגבוהות יהיה לינת שדה בשקי שינה.

זבולון אורלב: אפשר לרדת ברמה בדברים כאלה ואחרים.

זבולון אורלב: אפשר גם בנושא הארוחות למצוא פתרונות כאלה ואחרים.

זבולון אורלב: אני בטוח שזה לא יהיה באותה רמה שהיתה קודם.

זבולון אורלב: יכול להיות שלפעמים גם צריך להוריד יום אחד מהטיולים.

זבולון אורלב: אני מודע לנזק החינוכי.

זבולון אורלב: טיול הוא חלק מאוד חשוב בתוכנית החינוכית, אבל אני לא יכול להישיר מבט לחברה ששליש מילידה חיים מתחת קו העוני ולהגיד לה: הקצבאות שלכם עלו ב-20%, המשכורות עלו ב-20%, יש התייקרות במשק, ולכן תממנו את זה.

זבולון אורלב: לכאורה, אפשר לייקר ב-7%, כפי שמצאה מחלקת המחקר והמידע של הכנסת, אבל אני בשביל 7% לא הייתי עושה את כל המהומה הזאת ומשאיר את המחיר כמו שהוא.

זבולון אורלב: אריה לוקר, רוצה להרוג אותי עכשיו.

אתי בנימין: אבל ציבור ההורים מעריץ אותך.

זבולון אורלב: אני הראשון שיודע מה הערך החינוכי של טיול.

זבולון אורלב: זה שווה עוד כמה שעות במתמטיקה.

זבולון אורלב: אם היו נותנים לי, הייתי מבטל  עוד שעה אחת במתמטיקה ויוצא לעוד טיול.

זבולון אורלב: אריה, אתה בא מפרדס חנה.

זבולון אורלב: נתוני העוני במדינת ישראל הם כאלה, שאני לא יכול להרשות לעצמנו את זה.

זבולון אורלב: כידוע לך, בישיבה הקודמת דיווחנו, שעצם הסכמתי לדון בסוגית אישור תשלומי הורים בנויה על כך שהממשלה אישרה בקריאה טרומית את הצעת החוק, שאני מוביל אותה וחתומים עליה כל חברי ועדת החינוך, שתשלומי ההורים יחדלו מלהיות מס רגרסיבי על ההורים ובזמן הקרוב הם יהיו מס פרוגרסיבי שייגבה על ידי הביטוח הלאומי לכלל האוכלוסייה לאורך כל תקופת עבודתם.

זבולון אורלב: צריכה לקום ועדה בראשותו של מנכ"ל משרד החינוך, ולא יאוחר מ-14 חודש היא צריכה לתת את הפתרון.

זבולון אורלב: יש לי יסוד לחשוב, שזה יהיה לפני 14 חודש.

זבולון אורלב: הוועדה בשבוע-שלושה הקרובים תורכב כבר.

זבולון אורלב: יש פחות או יותר  הסכמה על חבריה, וברגע שתהיה הסכמה מלאה השמות גם יפורסמו.

זבולון אורלב: לכן, יש סיכוי גדול שזאת השנה האחרונה בה אישרנו תשלומי הורים.

זבולון אורלב: לכן, לא הייתי רוצה לסיים את הנושא של תשלומי ההורים באקורד שאנחנו אישרנו התייקרות.

זבולון אורלב: כמו שלא אישרנו במעבר מתשס"ט לתש"ע, אני רוצה להשאיר את התשלומים כמו שהם.

קריאה: לגבי ההנחה שלטיולים יש ערך חינוכי מאוד גבוה, זה רק בהינתן שאכן הם לא הופכים לאותם אזורי ספר אקס-טריטוריה בהם הכל מותר, יש התפרקות כוללת ויש שלל מפגנים של אלימות.

קריאה: בעיני, עדיף שכולם יצאו לפחות טיולים, מאשר חלק ייצאו לטיולים יקרים יותר.

קריאה: לא הייתי מגזימה בערכם החינוכי של הטיולים.

קריאה: בתיאוריה יש להם ערך חינוכי גבוה, אבל בפועל זה לא תמיד המצב.

זבולון אורלב: אמר לי מנהל בית הספר המקיף בבאר טוביה, בית ספר ברנע, שלאחר שהוא החליט שבתי ספר כולם לא ישתמשו באכסניות נוער או במתקנים קבועים אחרים והכל יהיה במתקני שדה, גם הסוגיה הזו שאת מדברת עליה, שבני נוער ניצלו את הטיול להתפרקויות כאלה ואחרות ולמטרות שלא עולות בקנה אחד עם מטרת הטיול, ממילא מסתדרת.

זבולון אורלב: כולם נמצאים באותו מתחם, והאווירה היא שונה לחלוטין.

זבולון אורלב: מה אומרים התלמידים?

אבישי: אני רוצה לומר, שיש ערך חינוכי הלכה למעשה ולא רק בתיאוריה: מש"צים מדריכים בטיולים, החבר'ה סופגים תרבות, לינה משותפת והוואי בערב של כולם ביחד.

אבישי: יש ערכים רבים שסופגים מהטיולים האלה, ערכים של עצמאות בשטח, שאלה דברים שנשכחו קצת מבני הנוער בגלל הישיבה מול המחשב.

אבישי: לגבי התייקרות המחירים – זה לא מבורך.

אבישי: אנחנו רוצים שכמה שיותר בני נוער ייצאו, גם מהשכבות הסוציו-אקונומיות הפחות גבוהות.

אבישי: כמה שיותר זול יותר טוב, אבל יש דברים שאי אפשר להתווכח איתם.

זבולון אורלב: אנחנו מסכמים את הסוגיה הזו.

זבולון אורלב: הוועדה מחליטה פה אחד, שמחירי הטיולים יישארו אותם מחירים כאשתקד.

זבולון אורלב: מה לגבי הסוגיה של אילת, מירב?

מירב ישראלי: גם בדרום יישאר הסכום שאושר בשנה שעברה.

זבולון אורלב: כלומר, אותם אזורים שבשנה שעברה אפשרנו להם תשלומי הורים גבוהים יותר בתוספת יום טיולים, לגביהם גם כן  חל הכלל שהמחירים נשארים כמו בשנה שעברה.

זבולון אורלב: אחרי השידור בבוקר קיבלתי SMS מראש עיריית אילת, שאני לא אשכח את אילת.

זבולון אורלב: אני משתדל לא לשכוח.

זבולון אורלב: מילאנו את חובתנו גם כלפי אילת.

זבולון אורלב: אני קיבלתי מכתב מהמועצה לשלום הילד, שיש בעיה שלכאורה לא נמסרה לוועדה מלוא האינפורמציה המלאה לפני שאישרנו את התשלום של של"ח.

עופרה בן מאיר: גם של"ח וגם תל"ן.

עופרה בן מאיר: הסעיף של של"ח בשנים הקודמות היה חלק מתשלומי תל"ן, והשנה הוא הוסף כסעיף נפרד בתשלומי הרשות.

עופרה בן מאיר: סיורי של"ח הם מסגרת של פעילות המוצעת מכיתה ט', ובדו"ח זה מופיע החל מכיתה ז'.

עופרה בן מאיר: בכל מקרה, התשלום של 150 שקלים שהוסף בסעיף של של"ח, שלא היה קיים בשנה שעברה, הוא התייקרות.

עופרה בן מאיר: בנוסף, זה הסכום המקסימאלי ל-5 סיורים, ולא תמיד מתקיימים כל חמשת הסיורים.

זבולון אורלב: גם בסעיף הטיולים המחיר הוא מקסימאלי, ואם לא מתקיים הטיול אז לא גובים.

זבולון אורלב: כל השירותים האלה הם במסגרת סל תרבות.

זבולון אורלב: אם הוא לא מתקיים, אז לא גובים.

זבולון אורלב: אין כאן שום חידוש.

עופרה בן מאיר: אנחנו מציעים לומר: לפי מספר הסיורים המתקיימים בפועל ולא יעלה על 150 שקלים.

זבולון אורלב: כלומר, את אומרת שצריך לומר שהסכום של 150 שקלים הוא עבור 5 ימי סיור.

עופרה בן מאיר: אם שואלים אותי מה אני אומרת, אז אני אומרת שזה לא צריך להופיע.

זבולון אורלב: למה זה לא צריך להופיע?

זבולון אורלב: מה יהיה איתו?

עופרה בן מאיר: זו התייקרות.

עופרה בן מאיר: בשנים הקודמות של"ח היה חלק מהסעיפים של תל"ן.

זבולון אורלב: כמה הוא היה בתל"ן?

עופרה בן מאיר: ראשית, אני מתנצלת אם אני טועה ומטעה.

עופרה בן מאיר: ייתכן שההבנה שלי מוגבל.

עופרה בן מאיר: זה היה חלק מהסעיפים של תל"ן.

זבולון אורלב: נמסר לנו, וזה היה הבסיס לאישור שלנו, שגם בשנים קודמות התלמידים נדרשו ושילמו כ-150 שקלים עבור 5 ימי סיור של של"ח.

זבולון אורלב: התברר שאין בסיס חוקי, ועכשיו רוצים לתת לזה את המסגרת החוקית.

זבולון אורלב: לא ראינו בזה בעיה, ולא ראינו בזה עלייה של מחירים.

זבולון אורלב: קיבלנו מכתב מד"ר קדמן, שאנחנו מכבדים אותו מאוד ולוקחים את דבריו ברצינות, שלכאורה פעם זה היה בתל"ן ועכשיו זה עובר לתשלומי הורים.

זבולון אורלב: בזה אני לא רואה בעיה.

זבולון אורלב: אני רואה בזה אפילו ברכה.

זבולון אורלב: תל"ן לא דורש את אישור הוועדה.

זבולון אורלב: תל"ן לא נדון כאן.

זבולון אורלב: כאן למשרד יש את חופש ההחלטה וגם את האחריות.

זבולון אורלב: על תשלומי ההורים חלה עלינו האחריות ולא על המשרד.

זבולון אורלב: אנחנו לא דנים בתל"ן.

עופרה בן מאיר: אבל של"ח נמצא כרגע במסגרת תשלומי הרשות.

זבולון אורלב: מה הטענה שלך?

עופרה בן מאיר: אני מבקשת, שזה יהיה לפי מספר הסיורים בפועל ולא באופן אוטומטי תשלום של 150 שקלים.

עופרה בן מאיר: בנוסף, אני רוצה לומר משפט אחד על תל"ן, למרות שאני מודעת לעובדה שזה לא עומד כאן לדיון.

עופרה בן מאיר: מעבר להתייקרות בכל שעת תל"ן, שהיא מינורית, שהיא של כמה שקלים, הוספו מספר שעות תל"ן בצורה משמעותית כך שמתמטיקה פשוטה מלמדת שיש יותר מ-100% התייקרות.

שמשון שושני: מי הוסיף?

עופרה בן מאיר: במקום 3 שעות שהיו קבועות בשנה שעברה, היום יש נוסחה של עד 15 שעות המתוקצבות על ידי משרד החינוך.

שמשון שושני: איפה ראית את זה?

עופרה בן מאיר: זה מה שמופיע בדוח של משרד החינוך.

עופרה בן מאיר: המחיר עודכן יחסית לתש"ע על פי עלות ממוצעת של שעת לימוד בשכבת הגיל.

עופרה בן מאיר: מספר המרבי של שעות תל"ן המותרות לא יעלה על 15% מהיקף השעות המתוקצבות על ידי המשרד.

עופרה בן מאיר: אני מודה, שהיה אתגר גדול להבין במה מדובר.

עופרה בן מאיר: בסופו של דבר מסתבר, שאין שעות קבועות המתוקצבות במשרד החינוך אבל זה נע בין 30 ל-40 שעות שבועיות.

עופרה בן מאיר: לכן, חשבון פשוט מלמד שהתל"ן היום הוא בין 4.5 ל-6.5 שעות.

עופרה בן מאיר: ההתייקרות היא גם פר שעה וגם במספר השעות.

זבולון אורלב: למרות שהנושא איננו טעון אישור הוועדה, המשרד ברוב יושרו מצא לנכון לעדכן את הוועדה.

זבולון אורלב: אני חושב, שזה מהלך מאוד ראוי וצריך לשבח את המשרד.

זבולון אורלב: את זה לא עשו בעבר, ולא עדכנו את הוועדה.

זבולון אורלב: אני שואל את שמשון שושני: האם הוסיפו שעות תל"ן?

שמשון שושני: בחינוך הממלכתי-דתי זו הנוסחה.

זבולון אורלב: האם זה שינוי לעומת העבר?

שמשון שושני: לא.

עופרה בן מאיר: אבל כתוב 15% במקום 3 שעות.

זבולון אורלב: אינני יודע מה כתוב.

זבולון אורלב: אני יודע כרגע מה המנכ"ל מצהיר לפרוטוקול: אין שינוי בהיקף שיעורי התל"ן המותרים.

זבולון אורלב: ד"ר חגית מאיר, הממונה על תשלומי הורים, תדייק.

זבולון אורלב: תתייחסי לסוגיה של 150 שקלים עבור של"ח.

זבולון אורלב: האם עבדתם עלינו בעיניים, או האם מה שמסרתם זה המידע לאשורו.

חגית מאיר: חלילה לנו מלהטעות את הוועדה.

חגית מאיר: עד שנת 2004 היו מגישים את התשלום הזה בתוספת לתשלומי הורים לאישור הוועדה.

חגית מאיר: בשנת 2004 כתוצאה מאי הסכמות שהיו בוועדה הציע המשרד סכום גלובאלי שהיה מקוצץ מאוד, ללא קשר לעלות טיול או לעלות הסיורים של של"ח.

חגית מאיר: בהדרגה הוחזרה ההסכמה בוועדה שהתמחור התבסס על תחשיב ריאלי.

חגית מאיר: כשלא היתה הסכמה לגבי תחשיבים, מחלקת המחקר והמידע של הכנסת בדקה זאת.

חגית מאיר: כיוון שזה תחשיב ריאלי, בעבר זה לא היה בתל"ן.

חגית מאיר: תל"ן משמעו שכל הורה צריך לחתום שהוא מסכים.

חגית מאיר: אם נקבע של"ח במערכת שעות של כיתה, לא יעלה על הדעת שיפנו להורים וישאלו: אתה מסכים או לא מסכים.

זבולון אורלב: בקיצור זה לא היה במסגרת תל"ן.

זבולון אורלב: האם התחשיב של 150 שקלים זה עבור 5 ימי טיולים?

חגית מאיר: הסכום הזה הוא עבור 5 גיחה רכובה – יציאה אל השטח והחזרה מהשטח.

משה כהן: של"ח נלמד היום בבית הספר באמצעות 6 סדנאות.

משה כהן: כל שכבת גיל, החל מכיתה ז' ומעלה, ששם יש את הוראת של"ח בבתי הספר, יוצאת בין 5 ל-6 ימי סיור בשנה.

משה כהן: הסכום של 150 שקלים הוא בגין 3 ימי סיור רכובים בלבד.

משה כהן: את שאר הסיורים אנחנו עושים בסביבה הקרובה של בית הספר.

זבולון אורלב: ואין להם עלות.

משה כהן: בדיוק.

זבולון אורלב: האם העלות של יום סיור רכוב הוא 50 שקלים ליום?

משה כהן: לא, זה עבור כל הסיורים.

רן ארז: אבל אמרת שמדובר ב-3 סיורים רכובים.

משה כהן: במסגרת 5-6 ימי סיורים אנחנו מבקשים 150 שקלים עבור היסעים.

זבולון אורלב: אנחנו לא עובדים במסגרת של סכום גלובאלי.

זבולון אורלב: אנחנו הולכים להטיל כאן עול על ההורים, ואנחנו רוצים  להבין, מה העול המוטל על ההורים.

זבולון אורלב: מפנים עכשיו את תשומת ליבי, שאכן כתבתם 3 גיחות לסיורים רכובים ולא 5. עבור מה הכסף?

זבולון אורלב: האם כל יום גיחה רכובה עולה 50 שקלים לתלמיד?

משה כהן: אם יום רכוב של היסעים עולה 2,000 שקלים ומשתתפים 40 תלמידים, זה הסכום הנדרש כדי לקיים יום סיור רכוב.

משה כהן: לכן, אנחנו מצמצמים את מספר הימים.

משה כהן: זה התחשיב.

זבולון אורלב: תחשיב פשוט.

זבולון אורלב: 2,000 שקלים ליום עבור 40 תלמידים.

רן ארז: ב-2,000 שקלים אפשר לנסוע מאשדוד לקריית שמונה.

משה כהן: לכן, אנחנו מבקשים את האישור של הוועדה דווקא לאותם סיורים רכובים.

זבולון אורלב: רן אומר שסכום של 2,000 שקלים זה עבור יום  מלא מהבוקר ועד הערב.

משה כהן: זה יום מלא של סיור מהבוקר ועד הערב.

משה כהן: אנחנו מנצלים את היום לסיור רכוב ארוך ולא לימים קצרים.

זבולון אורלב: האם בכיתה ז' יוצאים כבר לימים כאלה ארוכים?

משה כהן: באותם בתי ספר בהם מתקיימת פעילות של של"ח הסיורים הם סיורים ארוכים, בהם יוצאים מעבר לתחומי היישוב.

רן ארז: יום שדה נגמר בשעה 14:00.

משה כהן: זה היום הקצר.

זבולון אורלב: זה יום רכוב קצר?

משה כהן: לא. יום רכוב ישנו רק ארוך.

משה כהן: אנחנו מבקשים את התקציב רק עבור הימים הארוכים.

זבולון אורלב: הם אומרים שישנם עוד ימי של"ח שהם ללא עלות, כיוון שבהם יוצאים  לסביבה הקרובה.

זבולון אורלב: הימים האלה נגמרים בשעה 14:00.

זבולון אורלב: בנוסף, ישנם ימים רכובים שהם ימים ארוכים, ובהם ההיסעים עולים 2,000 שקלים.

זבולון אורלב: נחה דעתי.

זבולון אורלב: אנחנו נאשר את זה, אלא אם כן נעשה רביזיה.

זבולון אורלב: מר שוורץ, תעשו בדיקה בנוגע לתעריפים של של"ח.

אליעזר שוורץ: על פי הטבלה זה נשמע סביר.

זבולון אורלב: אז אין צורך בבדיקה.

זבולון אורלב: אנחנו לא עושים רביזיה על של"ח.

זבולון אורלב: הובהר שזה לא היה במסגרת תל"ן.

זבולון אורלב: ההסבר שניתן הוא נכון.

זבולון אורלב: הקושי הגדול הוא שזה תשלום רשות.

זבולון אורלב: מה יעשה הורה שלא רוצה לשלם וזה נמצא במערכת שעות הלימוד?

זבולון אורלב: אני מקווה, שהחוק שלי יפתור את הבעיות הקיימות.

זבולון אורלב: יש פה דברים מאוד בעייתיים.

מירב ישראלי: יש לי הבהרה לגבי התל"ן.

מירב ישראלי: עד כמה שאני יודע, בממלכתי זה היה 3 שעות, ובממלכתי-דתי זה לא היה מכות התל"ן בעבר.

מירב ישראלי: יש פה בהחלט שינוי.

מירב ישראלי: אני לא יודעת עד כמה אתה רוצה להיכנס לזה בישיבה הזו, אבל כן צריך לדון בנקודה הזו כי זה בהחלט שינוי.

זבולון אורלב: אנחנו נדון בזה, אבל לא כרגע.

זבולון אורלב: אנחנו נשאיר את הדברים האלה כמו שהם.

זבולון אורלב: לצערי, סוגית תשלומי התל"ן לא טעונה אישור של ועדת החינוך והתרבות.

זבולון אורלב: אני מתנצל שאכזבתי את ארגון המנהלים ומנהל חברה ונוער בסוגית הטיולים.

זבולון אורלב: אני בטוח, שהם יידעו לעשות טיולים גם בסכומים האלה, ילכו קצת יותר ברגל, ישנו קצת יותר בשקי שינה, יאכל קצת י ותר סנדוויצ'ים.

זבולון אורלב: אני מקווה, שלקראת שנה הבאה יימצא פתרון ראוי במסגרת החוק שייתן מענה ראוי לכל הדברים האלה.

זבולון אורלב: אז יוכלו להשתתף כל התלמידים.

זבולון אורלב: אנחנו עוברים לנושא הבא.

זבולון אורלב: לגבי צו י"א-י"ב אמר המנכ"ל, שאם תוך כדי ישיבות הוועדה היום תקוים חובת ההיוועצות עם שר האוצר אזי יהיה ניתן להביא את זה לדיון עוד במהלך הישיבה היום, במידה ולא יהיה כך אנחנו נביא את זה לאישור בישיבה של יום ראשון ה-29 באוגוסט.

זבולון אורלב: זה חבל.

זבולון אורלב: אני חשבתי שכדאי יהיה לקיים על זה דיון, ואני לא יודע כמה זמן יהיה לנו לדון בכך בישיבה ב-29 לאוגוסט.

מירב ישראלי: הרשויות המקומיות  שאמורות להיכנס מיודעות, ואני משערת שכבר התחילו בפעולות לצורך כך.

זבולון אורלב: אני מניח, שהמשרד לא מחכה ל-29 לחודש, והוא כבר פועל מתוך נקודת הנחה כאילו הצו יאושר.

שמשון שושני: נכון.

משה דקלו: על פי התפיסה שפיתחנו אז.

זבולון אורלב: האם יש מספיק רשויות מקומיות?

משה דקלו: יש 15 רשויות מקומיות.

שמשון שושני: אולי נמסור את כל האינפורמציה לפרוטוקול.

זבולון אורלב: זה רעיון טוב.

זבולון אורלב: אני מציע, שתמסרו את האינפורמציה לוועדה כדי לחסוך בדיון באישור.

זבולון אורלב: כך גם שלא נצטרך להטריח פעם נוספת את נציגי השלטון המקומי הנמצאים כאן, למרות שב-29 לאוגוסט ישנו דיון על החינוך המיוחד וגם כן תידרש השתתפותכם.

זבולון אורלב: ד"ר דקלו, תאמר לנו מהי ההיערכות להרחבת צו כיתות י"א-י"ב.

זבולון אורלב: אני רוצה לומר כי על פי החוק הזה, עוד ועוד תלמידים יצטרפו בשנת הלימודים תשע"א לחוק חינוך חובה.

זבולון אורלב: עד לפני חקיקת החוק הזה החוק חל רק עד סוף כיתה י'.

זבולון אורלב: בכיתות י"א-י"ב החינוך לא היה חובה אלא רק חינם, שיסד השר המר, ז"ל.

זבולון אורלב: תלמידיו, ביניהם אני, המשיכו עכשיו את חוק חינוך חובה עד כיתה י"ב.

משה דקלו: יש לי שתי הערות מקדימות: אנחנו ממשיכים בשנה הבאה לפעול ב-30 היישובים שהתחלנו בהם בשנה הקודמת.

משה דקלו: בנוסף, היתה הערה של ד"ר יצחק קדמן בפגישה הקודמת לגבי סך הכל החישוב לגבי 100%.

משה דקלו: אנחנו התכנסנו לעבר חישוב של 100% מכיתה י'-י"א-אלה שעולות לכיתות י"א-י"ב.

משה דקלו: זה עשה לנו קצת שינויים בסך הכל, ולכן יש לנו רשימה חדשה של יישובים, שנבנתה כדלקמן: בשלב הראשון פנינו לכל מנהליי מחלקות החינוך במדינת ישראל ושאלנו מי מוכן לבוא ולהצטרף על פי הסיכום שאנחנו עשינו יחד איתך בחשיבה מקדימה.

משה דקלו: הגיעו 9 יישובים, ובאיחור הגיעו עוד 3 רשויות מקומיות: רעננה, טבריה וחולון.

משה דקלו: ברשימה המקורית היתה הוד השרון.

משה דקלו: אנחנו עשינו חשיבה מחודשת, וחשבנו שלא נכון להכניס את הרשויות המבוססות הללו.

משה דקלו: בשלב הבא יצרנו את ליגת הנשירה.

משה דקלו: כלומר, היישובים המנשירים את האחוז הגבוה ביותר.

משה דקלו: אותם צרפנו ל-8 הקודמים שנותרו לנו.

משה דקלו: כעת יש לנו רשימה שמכסה 10% מהאוכלוסייה והיא כוללת 15 יישובים: אשדוד, באר שבע, בקעת בית שאן ג'דיידה מכר, דייר חנא, זרזיר, חדרה, מועצה אזורית חוף אשקלון, טבריה, טירת הכרמל, לקיה, מרר, עפולה, ערבה וקריית גת.

זבולון אורלב: כמה מהם ביקשו להיכנס לרשימה הזו?

משה דקלו: 9 יישובים ביקשו, אבל לא קיבלנו את הוד השרון.

משה דקלו: טבריה איחרה והכנסנו אותה לרשימה, וכל היתר נכנסו לפי הסולם של הנשירה הגבוהה ביותר.

זבולון אורלב: האם הן ערוכות ומוכנות?

זבולון אורלב: לפי הניסיון של שנה שעברה, לא כל אלה שפנינו אליהם מילאו אחר ההנחיות והבקשות.

משה דקלו: ראשית, ליישובים החלשים יש קושי להצטרף לתהליכים הקשורים במימון עצמי שלהם.

משה דקלו: המרכיב של המימון העצמי של הקב"ס, הממומן על ידי המדינה ב-75% וב-25% הוא ממומן על ידי הרשות, הוא בעייתי מאוד דווקא ברשויות שבחרנו בשנה שעברה.

משה דקלו: קשה להן לממן את אותו מרכיב.

משה דקלו: היה להן גם קשה להתארגן עם קבוצות החממה ועם פתיחת כיתות אתגר.

משה דקלו: המודל שפיתחנו בשנה שעברה הוא בן 3 מהלכים מקבילים, שמכסים מבחינת התקציב את הצורך: האחד זה קב"סים שילכו לשכבות הגיל הללו וימצאו את התלמידים.

משה דקלו: בנוסף, כיתות חממה, שאלה כיתות של מינהל חברה ונוער, כוללות 15 ילדים בכיתה אחת ומסייע להם לבצע תהליך של חזרה לבית הספר או כל מסגרת אחרת המשלימה י"ב כיתות.

משה דקלו: במקביל, אנחנו בונים כיתות אתגר שאלה כיתות עם מספר תלמידים נמוך בכיתה.

משה דקלו: השנה קיבלנו את אישור של המנהל הכללי, ד"ר שושני, לפתח את הכיתות האלה ככיתות קלט מיוחדות עם יעד מיוחד, על מנת שלא נאבד אותם, כאשר אנחנו משלבים אותם בתוך בית הספר.

משה דקלו: זה מודל העבודה.

זבולון אורלב: האם אתה יכול לומר מה בפועל קרה עם אלה שנכנסו בשנה שעברה?

משה דקלו: הרשימה של שנה שעברה אמורה היתה להחזיר למערכת 1,016 ילדים ב-30 היישובים, שלא היו מאותרים ולא היו משובצים.

משה דקלו: עם כל המאמצים הצלחנו להחזיר 450 תלמידים למערכת.

משה דקלו: כלומר, היה לנו מאוד קשה דווקא עם הרשויות המקומיות.

משה דקלו: שלחנו את כל הצוותים, גם של הקב"סים וגם של אגף שח"ר.

משה דקלו: זה היה מאוד קשה ברשויות האלה, דווקא במגזר הערבי, לארגן את הקבוצות האלה.

משה דקלו: ילדים שנמצאים במצב הזה בדרך כלל עובדים ויש להם פעילויות אחרות, ולעשות את המעבר חזרה לבית הספר זה מאוד מורכב.

זבולון אורלב: האם יש למישהו הערות לגבי צו ההרחבה?

רות דיין מדר: אולי כדאי לבחון דווקא במגזר הערבי לפני כיתה י"א-י"ב, כיוון שהנשירה מתקיימת קודם.

זבולון אורלב: ההערה נשמעה.

זבולון אורלב: חוק צו ההרחבה של י"-י"ב מחייב את שר החינוך להיוועץ עם שר האוצר ועם שר התמ"ת.

זבולון אורלב: האם עם שר התמ"ת הושלמה ההיוועצות?

שמשון שושני: כן.

זבולון אורלב: אגב, אני יודע מניסיון, שחובת ההיוועצות יכולה להתקיים גם אם פונים לשר והשר לא עונה.

שמשון שושני: אנחנו מעדיפים לחכות.

זבולון אורלב: אם פונים לשר כמה פעמים ומבקשים להתייעץ איתו והוא לא עונה, אז זה אומר שהתייעצנו איתו והוא לא ענה.

זבולון אורלב: דורית, האם מבחינה משפטית אני צודק?

דורית מורג: זו ברירת המחדל.

מירב ישראלי: נדמה לי, שכאן צריך את הסכמת שר האוצר.

זבולון אורלב: שתיקה כהודאה.

זבולון אורלב: מה שקורה כרגע זה הליך לא תקין.

זבולון אורלב: על סמך מילה של משרד החינוך כל הרשויות האלה כרגע נערכות.

זבולון אורלב: ההיערכות כוללת גם הוצאות כספיות.

זבולון אורלב: תיאורטית יכול להיות ששר האוצר יגיד לא, ואז יהיו צריכים למצוא פתרונות אחרים.

זבולון אורלב: יש גם גבול למשוך את העניין הזה.

זבולון אורלב: נציגת האוצר, רשות הדיבור שלך.

שירה גרינברג: שר האוצר לא היה בארץ, ולכן לא היה ניתן להביא לו לאישור את השינויים החדשים.

שירה גרינברג: אני מזכירה, שהוא אישר את הרשימה הקודמת.

זבולון אורלב: האם הדרג המקצועי המליץ בפניו לאשר?

שירה גרינברג: כן.

שירה גרינברג: אני מניחה, שהיום זה יובא בפניו והוא יחתום.

שירה גרינברג: אם אדוני ישחרר אותי מיתר הישיבות, אני אוכל ללכת ולקדם את הנושא.

זבולון אורלב: לא. היום יש לנו ישיבה שבה אנחנו צריכים אותך.

שירה גרינברג: על מנת לזרז את ההליך רצוי שאנחנו נהיה נוכחים שם פיזית.

עינת וילף: איך נעשית ההיערכות של בית הספר בכלל להרחבה וקליטת התלמידים?

עינת וילף: איזו תמיכה ניתנת לבית הספר לשינוי המצב?

משה דקלו: אנחנו עשינו חשבון בנוגע לפוטנציאל של קליטת כיתות חדשות, כדי שלא יהיה לנו בינוי נוסף.

משה דקלו: אם אנחנו מביאים 20-30 ילדים לתוך הכיתות האלה צריך לדאוג שלא יהיה בינוי נוסף.

משה דקלו: עשינו מיפוי של כל בתי הספר ברשויות האלה, ואנחנו יכולים לומר בוודאות, שלא צריך בינוי נוסף אלא הרחבה של שעות תקן בפועל.

משה דקלו: זה מה שאנחנו עושים באמצעות המנגנון  של כיתות אתגר.

עינת וילף: השאלה היא פחות בנושאי בינוי.

עינת וילף: השאלה היא בנושא פדגוגי ובנוגע להפסקות.

עינת וילף: בכל זאת נכנסת קבוצה חדשה של תלמידים, שעד אז לא היתה שם.

משה דקלו: הצוות של מפקחי אגף שח"ר נכנס לתוך בית הספר, ומטפלים בכל ילד.

עינת וילף: באיזו צורה?

עינת וילף: האם הם שוהים בבית הספר כל הזמן?

משה דקלו: המפקחים לא.

משה דקלו: יש צוות של מורים עם תוכנית ייעודית.

משה דקלו: האם בית הספר מקבל צוות מורים נוסף לטובת הנושא?

משה דקלו: כן, והוא זה שבוחר את המורים.

משה דקלו: הוא מקבל תקנים.

משה דקלו: יש תוכנית פדגוגית כתובה מה לעשות עם זה.

עינת וילף: האם יש מהשנה האחרונה תגובות של בתי הספר בנוגע לתלמידים האחרים שבבתי הספר?

משה דקלו: עוד לא.

זבולון אורלב: אגב, הזכיר לי נחום חופרי, שבעבר העברנו הוראת שעה בחוק החיילים המשוחררים שמשוחררי צה"ל שהולכים לעבוד כמאבטחים הן במוסדות החינוך והן כמלווי טיולים, זה ייחשב להם כמקצוע מועדף.

זבולון אורלב: אז עוד יכולתי להתגבר על האוצר.

זבולון אורלב: אני חושב שזה יכול היה להוזיל את הדבר הזה – להעלות את הרמה ולהוזיל את הטיול.

זבולון אורלב: אני אבדוק את הנושא הזה שוב.

זבולון אורלב: שירה, תבדקי עם הקולגות שלך, האם זה אפשרי.

זבולון אורלב: אנחנו לא אישרנו בקשה, שגם הבקרה התקציבית של מחלקת המחקר והמידע אומרת שצריך לאשר, לפחות ב-7%.

זבולון אורלב: אין ספק, שזה יפגע בטיולים.

זבולון אורלב: יכול להיות שאנחנו יכולים להגיע להסדרה.

זבולון אורלב: אם זה יהיה מקצוע מועדף, יכול להיות שזה יאפשר את ביצוע הטיולים במתכונת המקורית שלהם.

זבולון אורלב: תבדקי את זה.

זבולון אורלב: הנושא הבא שאנחנו ניגע בו הוא העניין של קורת גג.

זבולון אורלב: לפני כן, אתי בנימין  ביקשה את זכות הדיבור.

אתי בנימין: מר דקלו, אתה אמרת שיש לכם כיתות חממה ובכל כיתה כזו 15 תלמידים.

אתי בנימין: אני מבקשת לקבל נתון כמה עולה כל כיתה כזו.

אתי בנימין: האם אתם יכולים לומר, כמה מתוך 15 התלמידים האלה חוזרים למערכת החינוך.

אתי בנימין: שאלה שנייה היא, מהם אחוזי ההנשרה באותם ערים שהצטרפו מהמגזר הערבי.

משה דקלו: מחירה של כיתת חממה כזו לשנת לימודים שלמה הוא 90,000 שקלים.

משה דקלו: ל-30 היישובים הקצבנו 53 כיתות חממה כאלה.

משה דקלו: לא הצלחנו לפתוח את כולן, וזה בגלל בעיות ברשויות המקומיות.

משה דקלו: אין לנו תשובה לגבי הנשרה בבתי ספר.

משה דקלו: דיון בהנשרה הוא מאוד מורכב.

משה דקלו: ילדים נושרים מ-3 יחידות לימוד ליחידת לימוד אחת, ילדים נושרים מכיתות רגילות לכיתות מב"ר.

משה דקלו: הסיפור הזה של ההנשרה הוא מאוד מורכב, וגם הביטוי הוא בעייתי.

משה דקלו: אנחנו לא יודעים לומר כמה נושרים מהתמ"ת החוצה.

משה דקלו: אנחנו יודעים לומר כמה נמצאים אצלנו במערכת, וכמה עוברים מהמערכת שלנו אל מערכות שמחוץ למערכת משרד החינוך.

משה דקלו: אנחנו מצויים כרגע בתהליך בראשותו של המנהל הכללי על מנת לבחון את המספרים שיש לנו, ואיך ההגירות הפנימיות בתוך המערכת מתרחשות להן, בין קבוצות שלמות של אוכלוסיות, בין ממערכת פורמאלית למערכת כיתות מב"ר למערכת כיתות אתגר, מי מהם ממשיך ומי מהם עולה כיתה.

משה דקלו: תקופת המעברים היא מאוד בעייתית.

משה דקלו: זה דיון מאוד מורכב בשאלה הזו.

משה דקלו: אנחנו לומדים את זה, ואני מקווה שתוך כמה שבועות המנהל הכללי והצוות ישלימו את החקירה של הנתונים, ואז ניתן נתונים יותר טובים.

זבולון אורלב: אגב, יש עוד צו אחד שצריך לבוא לאישור ועדת החינוך לפני פתיחת שנת הלימוד, וזה לפי חוק לימוד חובה סעיף 7ב, שבו הוועדה מאשרת בקשה של שר החינוך ביחס להסדר התשלומים בין משרד החינוך לבין הרשויות המקומיות.

זבולון אורלב: יש ראש עיר לשעבר, עו"ד יצחק בוקובזה, ראש עיריית אור יהודה לשעבר, שהוא הלוחם העיקרי, עד כדי כך שהוא פנה לבג"צ לפני 4-5 שנים כדי לחייב את משרד החינוך לפרסם את הצו הזה על מנת שהדברים האלה לא יהיו נעלמים.

זבולון אורלב: לפי הצו הזה אתם אמורים לדעת בדיוק, מה המחויבות של משרד החינוך כלפי הרשויות המקומיות.

זבולון אורלב: בזמנו הבטיחה לי עוזרת השר, עו"ד ענת חיים, שהשר יביא בזמן את הצו הזה.

זבולון אורלב: כתבנו בשבוע שעבר לשר, שהוא צריך למלא את חובתו ולהביא בפני הוועדה את הצו.

זבולון אורלב: איפה זה עומד?

דורית מורג: יש מערכת היוועצויות שעוד לא הושלמה, וייתכן שנביא את זה ללא ההיוועצות כברירת מחדל.

זבולון אורלב: שירה, האם הדרג המקצועי גם פה אישר?

שירה גרינברג: אני לא יודעת.

שמשון שושני: הם לא קשורים לזה.

שמשון שושני: מדובר במערך התשלומים של המשרד מול השלטון המקומי.

זבולון אורלב: אבל אתם חייבים היוועצות עם שר האוצר.

שמשון שושני: היוועצות עם שר הפנים.

זבולון אורלב: פה יכול להיות שישתמשו בעצה.

זבולון אורלב: גם פה השלטון המקומי כרגע נערך.

זבולון אורלב: אני משתדל להגן על השלטון המקומי, כי לפניי נמצא מכתב של ראש השלטון המקומי, שלמה בוחבוט, שכתב לשר ב-3 לאוגוסט על אפשרויות השיבושים במערכת החינוכיים בסוגיות של תשלומים.

זבולון אורלב: אני לא אומר שהצו הזה יפתור את כל הבעיות, אבל לפחות בתחומים הידועים הדברים יובהרו: מה חלקו של המשרד ומה חלקו של השלטון המקומי.

זבולון אורלב: האם הדברים כבר מוסכמים עם השלטון המקומי?

שמשון שושני: הדברים עדיין לא מוסכמים עם השלטון המקומי.

שמשון שושני: היתה לנו פגישה עם נציגי השלטון המקומי בשבוע שעבר, ושמענו תביעות שונות כלפי המשרד וכלפי המדינה.

שמשון שושני: לא הגענו לפתרונות הרצויים מבחינת השלטון המקומי.

שמשון שושני: אנחנו נביא את החוק לאישור הוועדה עוד לפני פתיחת שנת הלימודים.

זבולון אורלב: לפחות לפי הפנייה של ראש השלטון המקומי למשרד מדובר בסכומים מאוד נכבדים.

שמשון שושני: לפי התחשיב שלנו, התביעה של השלטון המקומי יכולה להגיע לכמה מיליארדים.

זבולון אורלב: לא התכוונתי לכאלה סדרי גודל.

קריאה: זה לא פייר.

שמשון שושני: היות ואנחנו מכירים את התביעה ואנחנו מכירים את המשמעויות, אנחנו יודעים במה מדובר.

זבולון אורלב: במכתבו הוא כותב על אי מימון נגזרות אופק חדש בגין תוספת שעות הפעלה של בתי הספר, שזה בין 60,000,000 ל-100,000,000 שקלים.

זבולון אורלב: שינוי מודל מימון הסעות תלמידים GIS זה בין 30,000,000 ל-50,000,000 שקלים.

זבולון אורלב: שחיקת תקציב הסעות תלמידים זה בין 50,000,000-100,000,000 שקלים.

זבולון אורלב: קיצוץ במרכיב השירות בבתי הספר זה בין 50,000,000 ל-60,000,000 שקלים.

זבולון אורלב: בנוסף, הם טוענים נגד תעריפים בלתי סבירים ולא ריאליים בכל הסוגיה של הסעות בחינוך המיוחד.

זבולון אורלב: לכן, הם אפילו מאיימים בשיבושים במערכת החינוך, דבר שאנחנו בוועדת החינוך מאוד שוללים, בעיקר שמדובר בשתי רשויות שלטוניות.

זבולון אורלב: כאשר מדובר בארגוני המורים אנחנו סוציאליסטיים ורוצים שיהיה משא ומתן.

זבולון אורלב: אנחנו סומכים על שר החינוך ומנכ"לו, שיעשו את כל הדרוש שהצו יובא לפני פתיחת שנת הלימודים, גם מבחינת היערכות השלטון המקומי.

זבולון אורלב: להבא, פשוט להקדים.

זבולון אורלב: כמה זמן שר הפנים מעכב את התשובה להיוועצות?

דורית מורג: אני לא יודעת.

זבולון אורלב: ימים, שבועות או חודשים?

זבולון אורלב: מי מטפל בזה?

שמשון שושני: לשכת השר.

זבולון אורלב: כאשר לשכת השר פונה, אני מניח שהיועצת המשפטית של  המשרד יודעת.

זבולון אורלב: אנחנו עוברים לסוגיה של קורת גג, סוגיה של מבני החינוך שתכלול גם קורת גג וגם את הסוגיה של שיפוצים, חידוש מבנים, מבנים יבילים.

זבולון אורלב: אני מבקש לקבל סקירה בנוגע לכמויות, בעיות, איפה אנחנו עומדים והאם אנחנו צפויים לפתיחת שנת לימודים תקינה וסדירה, כאשר לכל תלמיד יש מקום ללמוד?

זבולון אורלב: בסוגיית יו"ש ועוטף עזה נדון בנפרד.

זבולון אורלב: יגאל צרפתי, סמנכ"ל בכיר וראש מנהל פיתוח מערכת החינוך, בבקשה.

שמשון שושני: יגאל, אני מציע שתתחיל בבניה חדשה של מוסדות החינוך.

יגאל צרפתי: כפי הידוע, אנחנו עובדים לפי תוכנית החומש, המייעדת בנייה של 8,000 כיתות לימוד במהלך התקופה.

יגאל צרפתי: אנחנו נערכים לקראת השנה האחרונה של תוכנית החומש.

יגאל צרפתי: בשנת התקציב של 2011 נתוקצב בהיקף של 1,570 כיתות.

יגאל צרפתי: כזכור, תוכנית החומש נבנה והתוותה מינונים על פי מגזרים.

יגאל צרפתי: נכון לרגע זה אנחנו עומדים במתווה הזה.

יגאל צרפתי: בשנה האחרונה של התוכנית אנחנו נעשה את השיפורים האחרונים כדי לוודא שאכן עמדנו ביעדים.

יגאל צרפתי: אנחנו נערכים עתה להציע בסיס לתוכנית חומש חדשה.

יגאל צרפתי: אנחנו במגע גם עם הלשכה המרכזית לסטטיסטיקה כדי לבנות תחזית תלמידים בהתאם.

יגאל צרפתי: אנחנו במגע גם עם האוצר כדי לגבש את הקונספט לעתיד.

יגאל צרפתי: יש דברים שהם בשוטף בינינו לבין משרד האוצר.

יגאל צרפתי: ישנם דברים שאנחנו מטפלים בהם, נושאים הדורשים תשומת לב מיוחדת.

יגאל צרפתי: יש לנו דרישות כאלה ואחרות לגבי עדכון מפתחות עלות ותקצוב כזה ואחר, אבל הדברים האלה הם בשוטף.

יגאל צרפתי: בסך הכל העסק הזה עובד כמו שצריך.

זבולון אורלב: כמה כיתות חדשות הוספו במערכת החינוך בשנת תשע"א?

יגאל צרפתי: נוספו כ-1,600 כיתות חדשות.

יגאל צרפתי: זה בנוי מכיתות גן, כיתות ביסודי ובעל יסודי, כאשר זה מורכב מבנייה של 105 בתי ספר חדשים לחלוטין שנפתחים השנה, כאשר 10% מזה אלה תוספות בבתי ספר קיימים.

זבולון אורלב: מה לגבי חלוקה לפי מגזרים?

יגאל צרפתי: למגזר הלא יהודי אנחנו מתקצבים 39% על פי המתווה של תוכנית החומש.

יגאל צרפתי: למגזר הממלכתי והממלכתי-דתי אנחנו מקצים 33%, ולמגזר המוכר שאינו רשמי (חרדי) אנחנו מקצים את ה-28% הנוספים.

יגאל צרפתי: גם התקנות נצבעות על פי המודל הזה.

זבולון אורלב: מה לגבי חידוש מבנים?

יגאל צרפתי: בשנת התקציב 2009-1010 הוקצה סכום של 274,000,000 שקלים.

יגאל צרפתי: הייעוד של התקציב הזה הוא לתת שיפוץ עומק בבתי ספר בהיקפים גדולים: לטפל במערכות שלמות בתוך המבנים: מערכות ביוב וחשמל.

יגאל צרפתי: אלה דברים שלא ידענו הרבה שנים, והשנים האחרונות הטיבו איתנו.

יגאל צרפתי: הנושא הזה נתן מענה במובן של טיפול עומק ל-561 בתי ספר, כאשר חלקם עמדו ריקים מספר שנים ואנחנו השמשנו אותם לצורך זה ואחר, חלקם גם לחינוך מיוחד.

זבולון אורלב: האם צפוי שיבוש בפתיחת שנת הלימודים בגין הסוגיה של מבניי חינוך, חידוש מבנים, מבנים מסוכנים וכו'?

יגאל צרפתי: התשובה היא לא.

שמשון שושני: לא ידוע.

שמשון שושני: הכל צץ ברגע האחרון.

שמשון שושני: עד הבוקר לא ידוע.

זבולון אורלב: אז אמרנו בשידור חי: לא ידוע.

עינת וילף: מה מפתח תלמידים פר כיתה?

יגאל צרפתי: המפתח הקבוע מסתמך על התקן.

יגאל צרפתי: ידוע שתקן מפצלים כאשר נוסף הילד ה-41.

יגאל צרפתי: יש לנו את הסוגיה של 32 ילד בכיתה ביישובים בהם הוחלט לפצל, ואז אנחנו עובדים לפי המתווה הזה.

יגאל צרפתי: כל דבר לגופו של עניין.

עינת וילף: האם התקן שווה לחלוטין בין הממלכתי, ממלכתי-דתי והמוכר שאינו רשמי?

יגאל צרפתי: לא. ידוע שבבתי הספר תלמוד תורה של החרדים, שמקבלים מבנים וכיתות הרבה יותר קטנות.

יגאל צרפתי: שם התקן הוא הרבה יותר נמוך – בסביבות 25 ילדים בכיתה.

עינת וילף: למה?

יגאל צרפתי: זה עניין היסטורי.

יגאל צרפתי: ככה עובדת המערכת הזאת.

יגאל צרפתי: ת"ת היה מאז ומעולם היה מערכת של מעט ילדים.

שמשון שושני: אבל אתה לא מתקצב אותם על פי אותו קריטריון של החינוך הממלכתי.

שמשון שושני: יש להם שטח הרבה יותר קטן.

יגאל צרפתי: נכון.

יגאל צרפתי: הכיתות הרבה יותר קטנות – כיתות של 35 מטר לעומת כיתות של 53 מטר.

רן ארז: לגבי בינוי כיתות – תוכנית החומש תוכננה בשנת 2007.

רן ארז: בשנת 2008 הוחלט להקטין את מספר התלמידים בכיתות בהדרגה בכל שנה בעלות של כ-200,000,000 שקלים.

רן ארז: זאת החלטת ממשלה ופסיקת בית משפט בעקבות השביתה הגדולה שעשינו.

רן ארז: הדבר הזה לא בא לידי ביטוי בתכנון המקורי של 2007 כאשר דיברו על 8,000 כיתות.

רן ארז: אם לא מתייחסים לשאלה כמה צריך לבנות בנוסף ל-8,000 כיתות, כאשר הפרמטר החדש הוא של הקטנת מספר התלמידים בכיתות, אז בוודאי לא יקטינו את מספר התלמידים בכיתות או שיצטרכו לתכנן תוכנית אחרת.

רן ארז: לגבי חידוש מוסדות וכל מה שקשור להכנה פיזית – על פי נתונים שבידי, 60% ממוסדות החינוך לא יעמדו ברעידות אדמה.

רן ארז: כאשר העליתי את הסוגיה הזו לפני שנים בוועדת החינוך של הכנסת ההצעה היתה להתפלל שזה לא יקרה בשעת הלימודים.

רן ארז: זאת תשובה לא מספקת, וצריך לקחת גם את זה בחשבון.

רן ארז: בנוסף, על פי התקנים של משרד הבריאות אין בבתי הספר מספיק תאי שירותים לתלמידים ומורים, ועוד רוצים להאריך את יום הלימודים.

רן ארז: צריך להתייחס גם לזה.

רן ארז: היום חסרים בבתי הספר שירותים בסכום של 800,000,000 שקלים אם רוצים לעמוד בתקנים של משרד הבריאות.

רן ארז: אם רוצים להשקיע בבטיחות 50,000,000-60,000,000 שקלים ובחידוש מבני חינוך בשנתיים הבאות 170,000,000 שקלים, אנחנו רחוקים מאוד אפילו מהתקנים של המדינה עצמה בכל הנוגע לשירותים, להכנת המוסדות לרעידות אדמה וכו'.

רן ארז: לכן, כל מה שנעשה כרגע נראה כקוסמטיקה ולא כניסיון לפתור את הבעיה בצורה עניינית-מהותית אלא סידור כמה בלטות וכו'.

רן ארז: לכן, ועדת החינוך של הכנסת צריכה להתייחס לסוגיה הזאת ולדרוש ממשלת ישראל להקצות תקציב נאות גם לנושא של רעידות אדמה, גם לנושא של בינוי כיתות לצורך עמידה בהקטנת מספר התלמידים בכיתות, וגם לצורך חידוש מוסדות חינוך קיימים שנבנו לפני 40-60 שנה.

רן ארז: כפי שאני יכול לומר לכם, העיריות לא מסוגלות לעמוד בזה ומשרד החינוך זורק תמיד את הכדור לכיוון העיריות ואומר: הן בעלות המוסדות, הן אחראיות והן צריכות לעשות.

רן ארז: העונש של העירייה, שהוטל על ידי משרד החינוך, הוא אי העברת תקציבים.

רן ארז: אם בית הספר לא עומד בסטנדרטים, לא מעבירים לעירייה את התקציבים של תשלום שכר למורים.

רן ארז: בסוף, המורה הוא זה שמשלם את המחיר.

רן ארז: המורה עובד ולא מקבל שכר, כי המשרד מעניש את העירייה ולא מעביר לה את התקציבים.

רן ארז: יש לא מעט יישובים כאלה, שבסופו של דבר מגיעים לסכסוכי עבודה והלנות שכר.

רן ארז: פה מענישים את העירייה על גבו של המורה.

זבולון אורלב: האם יש עדיין בעיה של בתי ספר עם אסבסט, ואם כן מתי הבעיה הזאת תיפתר?

עופרה דונסקי: בנושא של התאמת בתי הספר לאופק חדש, לשהייה ממושכת - דיברו על הגדלת תקציבים ברשויות.

זבולון אורלב: חשבתי שאת זה רן ארז ישאל.

רן ארז: אתה אמרת שאתה תעשה ישיבה מיוחדת בנושא סכסוך ארגון המורים.

עופרה דונסקי: מכיוון שרן לא שאל, אני רוצה לשאול האם בתוך כל התכנון התקציבי והביצועי יש התייחסות להארכת יום הלימודים גם מבחינת תנאים פיזיים למורים.

עופרה דונסקי: חדרי המורים עוד קודם לא הכילו את כל מורם.

עופרה דונסקי: היום חדרי המורים גם משמשים לשעות פרטניות.

יגאל צרפתי: נתחיל מהנושא של היערכות מפני רעידות אדמה.

יגאל צרפתי: כידוע, יש במדינה כ-1,800 בתי ספר שנבנו לפני 1980, והם לא נבנו על פי התקן המחייב לרעידות אדמה.

יגאל צרפתי: בשנת התקציב 2011 תעמוד לרשותנו תקנה שבה יהיו 80,000,000 שקלים לטובת הנושא הזה.

יגאל צרפתי: משרד החינוך שם מתקציביו 40,000,000 שקלים והאוצר סייע ב-40,000,000 שקלים נוספים.

יגאל צרפתי: אנחנו גם הקדמנו והזמנו סקר אצל המכון הגיאולוגי והמכון הגיאו-פיזי, שייתנו לנו מתווה ונדע מהם המקרים מהם צריכים להתחיל.

זבולון אורלב: כמה בתי ספר זה מכסה?

יגאל צרפתי: אני לא יודע להגיד לך, כי יש בתי ספר שנגיע למסקנה שהם יושבים על העתק פעיל וראוי להרוס ולבנות חדש.

יגאל צרפתי: זה יכול לשנות את תמונת המצב, ואת זה נדע רק בדיעבד.

שירה גרינברג: חשוב לציין, שזה בבסיס התקציב.

זבולון אורלב: כלומר, זה קבוע.

זבולון אורלב: זה פעם ראשונה, אני חושב.

יגאל צרפתי: כן, זה דבר חדש, חשוב וטוב.

רן ארז: מעט מדיי ומאוחר מדיי.

זבולון אורלב: נכון מאוד.

יגאל צרפתי: לגבי האסבסט – הסקר שערכנו לפני שנתיים הצביע על צורך לתקצב את סוגיית האסבסט ב-120,000,000 שקלים.

יגאל צרפתי: בשנים 2009-2010 האוצר תגבר את התקנה הזו, ועמדו לרשותנו 85,000,000 שקלים.

יגאל צרפתי: למעשה, אנחנו נתנו תשומת לב מרבית למקומות בהם הילדים מבלים את מרבית זמנם: כפרי הנוער והפנימיות, ואחר כך נתנו דגש גם לכל כיתות האם.

יגאל צרפתי: היום אני יכול לדווח, שמבחינתנו כל כיתות האם בהן היו אלמנטים של אסבסט תוקצבו.

יגאל צרפתי: כלומר, הרשויות תוקצבו להסיר את אותם אלמנטים של  אסבסט מכיתות האם.

יגאל צרפתי: הסכום שעוד נותר לנו לטפל בו – 35,000,000 שקלים, הוא נועד לתת מענה לאולמות התעמלות, מחסנים או סככות צל בגני ילדים – דברים שהם כבר בשוליים.

זבולון אורלב: מה לגבי הקטנת כיתות?

יגאל צרפתי: מינהל הפיתוח הוא זרוע ביצוע של המשרד.

יגאל צרפתי: אנחנו עובדים על פי המתווה שנקבע.

יגאל צרפתי: כלומר, אם מחליטים שבבתי ספר מסוימים יהיו 32 ילדים בכיתה ואנחנו רואים שהתקן המאושר הוא כזה, אנחנו מתאימים את המבנה לפי המציאות הזו.

יגאל צרפתי: כך אנחנו נוהגים בכל רחבי הארץ.

יגאל צרפתי: כלומר, לנו אין אמירה בעניין.

זבולון אורלב: רן אומר שלפי החלטת ממשלה עתידית, הכיתות יקטנו.

זבולון אורלב: האם התכנון של מוסדות החינוך הוא כבר לפי התקן החדש שיהיה?

שמשון שושני: גם כדי להשלים את תוכנית החומש חסרות כיתות.

שמשון שושני: בתוספת לחסר שקיים גם נלקח בחשבון תקן של 32 תלמידים בכיתה.

שמשון שושני: אנחנו מקווים, שתקום תוכנית חומש חדשה שגם תאפשר את הבנייה החדשה.

רן ארז: כלומר, החוסר יהיה יותר גדול.

זבולון אורלב: נכון.

זבולון אורלב: האם אתה רוצה לומר כמה מילים בנוגע לחידוש מבנים?

זבולון אורלב: יגאל צרפתי:     	דיברנו על חידוש מבנים.

זבולון אורלב: אני אולי אומר מילה בנוגע לנגישות.

זבולון אורלב: בשנים 2009-2010 הקצנו 58,000,000 שקלים לטובת הנושא לטיפול ב-958 בתי ספר.

זבולון אורלב: בשנים 2011 ואילך יעמדו לרשותנו בבסיס התקנה 47,000,000 שקלים מדי שנה לטובת הנושא הזה.

זבולון אורלב: אנחנו גם מקימים עכשיו מנהלת, שתעסיק הרבה מהנדסים כדי לזרז את כל התהליכים בנושא החשוב הזה.

זבולון אורלב: סוגיית אופק חדש – הקצנו 47,000,000 שקלים בשנת 2009 לטיפול ב-857 בתי ספר בכל הקשור להקמת פינות עבודה וכו'.

זבולון אורלב: האם גם זה נמצא בבסיס התקציב?

שירה גרינברג: הדבר נמצא בבסיס התקציב עד אשר נגיע לנקודה בה הכסף יושלם, ואז זה כבר לא יהיה בבסיס התקציב.

יגאל צרפתי: אני די קרוב לבשר, שבבתי הספר היסודיים תוקצבו בעבור הקמת פינות העבודה.

יגאל צרפתי: אנחנו עכשיו נערכים יותר לטיפול בחטיבות הביניים.

יגאל צרפתי: אגב, בפרוגראמות החדשות הכנסנו את השטח הייעודי לפינות העבודה.

יגאל צרפתי: כלומר, מעתה ואילך בכל בתי הספר החדשים לא יצטרכו לחפש איפה להקים אותן.

זבולון אורלב: האם זה מגדיל את שטח בית הספר?

יגאל צרפתי: בהחלט כן.

עופרה דונסקי: מה לגבי חדרי מורים?

יגאל צרפתי: הטיפול שלנו בא לתת מענה גם בבניה במקומות בהם הרשות המקומית הוכיחה שאין לה שטח למקם את פינות העבודה.

יגאל צרפתי: אנחנו נותנים תוספת בנייה קשה לטובת העניין.

יגאל צרפתי: לגבי חדרי המורים, אין לי בשורה.

יגאל צרפתי: במסגרת הדרישות שלנו בעתיד נעלה את הצרכים הללו.

יגאל צרפתי: נושא שירותים – רשויות שפונות אלינו ומצביעות על חוסר בשירותים, אנחנו משלימים בהתאם לתקן של משרד הבריאות.

יגאל צרפתי: אנחנו עשינו את זה בהרבה מקומות.

יגאל צרפתי: אני באופן אישי מאוד מודע לעניין הזה.

יגאל צרפתי: כל רשות מקומית שתגיש את תמונת המצב הקיימת באותו מוסד חינוך ונשווה לתקן, תקבל מענה לפי התקן הקיים.

יגאל צרפתי: מבנים יבילים בכלל המערכת  – אנחנו תקצבנו בהיקף של 24,000,000 שקלים רכישה של 397 מבנים יבילים ברחבי הארץ.

זבולון אורלב: לא כולל יו"ש.

יגאל צרפתי: כולל יו"ש.

יגאל צרפתי: החלק של יו"ש מתוך ה-397 הוא 136, כאשר בתוך ה-136 יש לנו 23 שעדיין לא נפתרו.

אריה לוקר: האם הפחתת מספר התלמידים בכיתה תשנה את גודל הכיתה?

יגאל צרפתי: לא.

זבולון אורלב: בעתיד בוודאי שכן.

זבולון אורלב: כרגע עוד לא.

רן ארז: אני העליתי את הסוגיה של הענשת רשויות באי העברת תקציבים במקומות שם יש בעיות בטיחותיות בבתי הספר, כך שבסופו של דבר מורים לא מקבלים שכר.

זבולון אורלב: האם יש כזה דבר?

שמשון שושני: אני לא מכיר דבר כזה.

שמשון שושני: איך אפשר להעניש רשויות?

רן ארז: לא מעבירים להן תקציב.

שמשון שושני: רותם, האם אנחנו נותנים עונש לרשויות?

רותם זהבי: חס וחלילה.

רן ארז: מעכבים.

רן ארז: אני יודע מה אני אומר.

רן ארז: רעננה שני:     	כן.

רן ארז: מענישים.

רן ארז: בשנה שעברה עזרת לי עם הבעיה בקריית אונו, ואז שילמו את השכר למורים.

שמשון שושני: לא, זה על רישוי.

רן ארז: הרישוי תלוי בבטיחות.

שמשון שושני: אלה שני דברים שונים.

זבולון אורלב: עכשיו גם המפכ"ל וגם אני הבנו את השאלה.

זבולון אורלב: אתה אומר, שלבתי ספר שלא קיבלו אישור רישוי מבחינת הבטיחות משרד החינוך לא מעביר את התשלומים.

רן ארז: למרות שמורים מלמדים.

רן ארז: האבסורד הגדול הוא, שבבית ספר שש שנתי, בו לומדים תלמידים מכיתה ז' עד יב', לחטיבת הביניים משלמים כי התשלום בא ממשרד החינוך, ולחטיבה העליונה לא משלמים כי זה דרך העירייה.

רן ארז: יש כאלה לא מעט בתי ספר ולא מעט סכסוכים כתוצאה מכך.

זבולון אורלב: אני מודה, שאני קצת אשם בעניין.

זבולון אורלב: משרד החינוך פנה אליי לפני 3 חודשים וביקש לפטור רשויות מקומיות, שבית הספר הוא בבעלותן והן מעסיקות את המורים, מהצורך ברישוי, כפי שהמדינה נוהגת כלפי בתי הספר הרשמיים.

זבולון אורלב: אני התנגדתי.

זבולון אורלב: אמרתי: תעשו רישוי לפחות אחת ל-5 שנים.

זבולון אורלב: אמרו לי, שכך מקובל גם היום.

זבולון אורלב: למה שאחת ל-5 שנים הקב"ט לא ייכנס, יבדוק את המבנה ויראה שמתקיימים בו כל כללי הבטיחות?

זבולון אורלב: למה לוותר על זה?

זבולון אורלב: אמרו לי, שבבתי הספר הרשמיים זה ככה.

זבולון אורלב: אמרתי, שאני על הראשונים מצטער.

זבולון אורלב: אם העניין הוא, שבבתי הספר היסודיים יכולות לחלוף שנים ואיש לא בודק שם את סוגית הבטיחות, זה לא בסדר אבל לא בגלל זה צריכים עכשיו גם לפטור את בתי הספר העירוניים.

זבולון אורלב: הבעיה היא, שהרישוי הוא לא רק רישוי פיזי אלא גם רישוי פדגוגי.

זבולון אורלב: למה אנחנו צריכים לפטור את משרד החינוך מרישוי פדגוגי?

זבולון אורלב: כלומר, לראות מה תוכנית הלימודים, מי המורים?

זבולון אורלב: אם כך בשביל מה צריכים את משרד החינוך?

רן ארז: בשביל זה יש פיקוח.

זבולון אורלב: אנחנו אמרנו שהמשרד צודק, שאם לבית הספר אין רישוי הוא לא רשאי להעביר לשם תקציב.

זבולון אורלב: הבעיה היא לא משרד החינוך אלא הבעלויות, במקרה הזה הרשויות המקומיות.

זבולון אורלב: האם אחת ל-5 שנים אי אפשר לבדוק בטיחות של בית ספר?

נחום חופרי: הבעיה היא שגם ממשרד הבריאות נכנסים לבתי הספר, ואז משנים את התקנים בכל שנה מחדש.

זבולון אורלב: אז מה?

זבולון אורלב: שיבוא שר החינוך למשרד הבריאות ויעשה סדר.

זבולון אורלב: לא יכול להיות שהמדינה תסיר את הפיקוח שלה.

זבולון אורלב: הם הרגולאטורים.

זבולון אורלב: אתה אומר: הואיל ומשרד הבריאות משנה את התקנים, בוא נעשה פטנט שלא צריך רישוי.

זבולון אורלב: כלומר, הם ישנו את התקנים ואתה תמשיך עם התקן הישן.

זבולון אורלב: מה יהיה הלאה?

זבולון אורלב: בשביל זה יש מדינה.

זבולון אורלב: היא קובעת את הסטנדרטים.

נחום חופרי: היא צריכה גם לממן את זה.

נחום חופרי: אם היא מחליטה לשנות תקן, אז שתממן את השינוי.

זבולון אורלב: אני מסכים.

זבולון אורלב: כפי שאתה יודע, אני לא נמצא ברשות המבצעת.

זבולון אורלב: תשבו ביניכם ותעשו סדר.

זבולון אורלב: אתם לא יכולים לבקש מאיתנו, שאנחנו נסכים שהמדינה תסיר את האחריות שלה ותגיד: אני יותר לא אחראית, אני לא בודקת ואני לא צריכה רישוי.

זבולון אורלב: אני מדגיש, שהרישוי הוא לא רק בעניינים הפיזיים אלא גם בעניינים הפדגוגיים.

רן ארז: אם משרד החינוך לא נותן את הרישוי הפדגוגי, אז כנראה שצריך לסגור את בית הספר הזה.

רן ארז: אם בית הספר לא יכול לקבל רישוי כי אין לו בטיחות ואין פדגוגיה נכונה, ממשיכים ללמד למרות הסכנה ורק לא משלמים משכורת למורים.

רן ארז: זה הפתרון?

רן ארז: שיסגרו את בית הספר.

רן ארז: הרי מדובר בחוק חינוך חובה חינם.

זבולון אורלב: אני מסכים איתך.

זבולון אורלב: אני מסכים איתך שהמורים כאן משלימים את המחיר.

זבולון אורלב: עם זאת, אני חושב שאתה לא צריך ללחוץ על המדינה ועלינו לפתור את הבעיה בכך שיגידו שלא צריך יותר רישיונות.

רן ארז: האם יכול להיות שבמדינת חוק בית ספר פועל ללא רישיונות פדגוגיים ובטיחותיים, מסכנים את הילדים, ממשיכים ללמד ורק לא משלמים משכורות למורים?

רן ארז: האם זה הגיוני יותר?

נחום חופרי: תחשוב על אותו בית ספר שש שנתי.

זבולון אורלב: מר חופרי, אני חושב שהרשויות המקומיות צריכות למלא את חובתן.

נחום חופרי: אתה צודק.

נחום חופרי: גם אני חושב כך.

זבולון אורלב: אני בטוח, שאין לי ויכוח אתכם.

זבולון אורלב: אגב, לא צריכים להתחיל את בדיקת הבטיחות חודש קודם.

זבולון אורלב: אם  יתחילו את הבדיקה שנה קודם, לא תהיה בעיה.

נחום חופרי: כל שנה עושים בדיקה.

נחום חופרי: זה לא דבר חדש.

זבולון אורלב: נמסר לי, על ידי בכירים במשרדך שמשרד החינוך לא מבקש את הבדיקה הזו פעם בשנה אלא פעם בחמש שנים.

זבולון אורלב: זה נמסר לי על ידי בכירים מאוד במשרדך, שבאו לשכנע אותי שמשרד החינוך יוותר על הרישוי.

זבולון אורלב: אני מודה, שלא השתכנעתי.

שמשון שושני: בגלל הנושא של בית הספר השש שנתי, שחטיבת הביניים בו היא רשמית והחטיבה העליונה בו היא מוכרת שאינה רשמית, ביקשנו לשחרר את הרשויות המקומיות כמו שהמדינה איננה עומדת ברישוי.

שמשון שושני: לא התקבלה הצעתנו.

שמשון שושני: אם אנחנו מעכבים זה בגלל שני דברים: בטיחות או בריאות.

שמשון שושני: על פי החוק, אנחנו איננו יכולים לאשר רישיון למוסר חינוך אם הוא אינו עומד בסטנדרטים של בריאות ובטיחות.

שמשון שושני: בנוגע לבטיחות אנשי הבטיחות של המשרד הם המחליטים.

שמשון שושני: בנוגע לבריאות אין חובת התייעצות, אלא חובה לקבל את אישור משרד הבריאות.

שמשון שושני: לכן, אנחנו הצענו לכל הרשויות המקומיות ובכלל לכל הבעלויות, להקדים את תהליכי הרישוי.

שמשון שושני: אנחנו עומדים גם לקצר את התהליך.

שמשון שושני: אני מקווה, שהפעילות תהיה טובה יותר.

נחום חופרי: אנחנו נפיץ את ההודעה של סמנכ"ל פיתוח של משרד החינוך, שהמשרד משתתף בעלויות של שירותים וכיבוי אש.

יגאל צרפתי: זה סיפור אחר.

זבולון אורלב: אנחנו מוכנים לקרוא לסדר את רשויות הבטיחות ורשויות הבריאות, אם אתם חושבים שהן לא מתנהלות בקצב ראוי ולא נותנות מענה נכון ובזמן.

זבולון אורלב: לדעתי, אם פונים חצי שנה קודם ואומרים: בית הספר יצטרך רישוי בראשון בספטמבר, זה סביר.

זבולון אורלב: אם פונים חודש קודם, אני מניח שמשרד הבריאות לא יכול להשתלט על העניין.

זבולון אורלב: בואו נטפל בבעיה.

זבולון אורלב: המורים באמת לא צריכים לסבול.

רן ארז: כל הכבוד לעיריות שעושות מאמצים.

רן ארז: יש עיריות חזקות יותר ופחות מבחינה כלכלית.

רן ארז: במערכת החינוך יש הרבה בתי ספר על יסודיים שש שנתיים בבעלות של עמותות, כמו בני עקיבא, רנא קאסן, אורט-עמל, והם חיים מהתקציב שמקבלים ממשרד החינוך.

רן ארז: אין להם ארנונה ודברים אחרים.

רן ארז: לכן, אם משרד החינוך לא מתקצב את הסטנדרטים שהוא דורש בחינוך חובה, הם לא יכולים לתת ונענשים בכך שמעכבים להם תקציבים ואז הם לא משלמים משכורות למורים.

זבולון אורלב: אני מוכן לקיים על זה דיון.

זבולון אורלב: אני מציע, שתכתוב על זה מסמך ונקיים על כך דיון.

זבולון אורלב: נביא את הבעלויות ואת משרד החינוך, ונקיים על זה דיון.

זבולון אורלב: בכל מקרה, אני לא חושב שהפתרון צריך להיות פתרון שהוצע על ידי מישהו ממשרד החינוך: בואו נוותר על הרישיון.

רן ארז: שיתקצבו את הסטנדרטים.

רן ארז: גם הילד בכיתה ז' וגם הילד בכיתה י' הולכים לאותם שירותים שמשרד הבריאות אומר שהם לא בסדר.

זבולון אורלב: אתה אומר דבר מאוד הגיוני.

זבולון אורלב: יגאל צרפתי דיבר באמת על תקצוב רשויות ולא דיבר על תקצוב בעלויות.

זבולון אורלב: בוא נדבר על כך בדיון רציני בשיתוף השלטון המקומי.

זבולון אורלב: אנחנו עוברים לנושא בטיחות.

רותם זהבי: המשרד הקצה 55,000,000 שקלים לנושא של שיפוצי קיץ.

רותם זהבי: רוב הכסף הזה מוקצה לנושא של בטיחות.

רותם זהבי: הוא מחולק לפי מפתח לכיתות לתלמידים.

רותם זהבי: הרשויות עוסקות בעניין הזה ומקצות זאת לנושא של ביטחון.

רותם זהבי: האגף הקצה לנושא של מרכיבי ביטחון ובטיחות 12,000,000 שקלים, שזה מצ'ינג: 50% הרשות משתתפת.

רותם זהבי: זה מיועד לנושאי ביטחון ובטיחות.

זבולון אורלב: מה עם הבעלויות?

רותם זהבי: אנחנו מקצים את זה בעיקר לרשויות עצמן.

רותם זהבי: אין לנו תקציב כזה לבעלויות.

זבולון אורלב: מה ההבדל אם בית הספר הוא של אורט או של הרשות המקומית?

רותם זהבי: הרשות מטפלת גם בבעלויות פרטיות, שיושבות בתוך הרשויות.

זבולון אורלב: זה לא במדינה שאני מכיר.

רותם זהבי: זה קיים.

נחום חופרי: כן.

נחום חופרי: זאת הדרך.

זבולון אורלב: האם אתם מתקצבים בטיחות של בתי ספר של רשת עמית ברעננה?

נחום חופרי: הם פונים דרכנו למשרד, המשרד מעביר אלינו ואנחנו  מעבירים אליהם.

רותם זהבי: 55,000,000 שקלים  שהוקצו לרשויות הוקצו פר בית ספר, ששייך לבעלות כזו או אחרת.

זבולון אורלב: מר חופרי הסביר, שהבעלות פונה דרך הרשות המקומית ומקבלת דרך הרשות המקומית.

רותם זהבי: דברים נוספים שעשינו השנה: הכשרנו 77 חניכים, שהם קב"טים ומנהלי בטיחות מוסדות חינוך.

רותם זהבי: הכשרנו אותם במסגרת של 200 שעות, כדי שהם יחזרו לרשות וינהלו את הנושא של בטיחות במוסדות חינוך.

רותם זהבי: אלה אנשים שעברו הכשרה במכון התקנים, והם יודעים לערוך מבדק, לעשות תוכנית עבודה ולנהל את כל הנושא של בטיחות מוסדות חינוך.

רותם זהבי: היו"ר זבולון אורלב:     	כל שנה אנחנו שואלים, מתי נגיע לזמן שלכל בית ספר יהיה תו תקן של בטיחות, כמו אישור בריאות.

רותם זהבי: המושג "אישור בטיחות" עונה בדיוק על האמירה הזאת.

רותם זהבי: ברגע שבודק את המוסד איש מקצוע, שיודע לבדוק את החצרות, כיתות, דלתות, מתקני משחקים ומתקנים ספורט, עושה רשימת בדיקה, בעקבות זה עושים תוכנית עבודה ומתקנים, לבסוף ניתן אישור בטיחות.

רותם זהבי: בימים אלה יש לנו דיווח על 60%-70% בתי ספר.

רותם זהבי: החבר'ה שלנו במחוזות נמצאים בקשר עם הרשויות, עם אותם מנהלי בטיחות.

רותם זהבי: אנחנו נוכל לתת תשובה סופית רק ערב פתיחת שנת הלימודים.

רותם זהבי: בסך הכל אין לנו עדכונים.

רותם זהבי: אם רן ארז אמר שיש בעיות בטיחות, אני יכול לומר שאם זה יגיעו אלינו אנחנו נוכל לטפל בזה.

רותם זהבי: עד יום שישי לא ידענו על בעיות בטיחות קשות, כולל מסודות המוכר שאינו רשמי.

זבולון אורלב: האם ידוע לך שיש איום בשיבוש פתיחת שנת הלימודים בגלל בעיות בטיחות באיזשהו מקום בארץ?

רותם זהבי: חד משמעית, לא ידוע לנו.

שמשון שושני: זה יבוא.

זבולון אורלב: איך אמר שמשון שושני: בוא יבוא.

זבולון אורלב: זה מניסיון.

זבולון אורלב: יש לנו קצת יותר שנים במערכת החינוך.

זבולון אורלב: אתי בנימין ואני תמיד אומרים להורים: כדאי מאוד שכל ועד הורים יוודא שיש אישור בטיחות לבית הספר.

זבולון אורלב: זה דבר אלמנטארי שצריך לוודא.

זבולון אורלב: אני שמח, שגם השלטון המקומי, גם הבעלויות וגם המשרד מבינים את חשיבות הדבר.

זבולון אורלב: אנחנו נעבור לסוגיית האבטחה: האם היו מספיק מאבטחים, האם ההסדרים הכספיים מסודרים, האם אנחנו מתחילים שנת לימודים בטוחה כראוי.

מאיר בן ישי: התשובה היא כן.

מאיר בן ישי: אנחנו, בעזרת השם, נתחיל עם מערך מאבטחים כמעט מלא.

מאיר בן ישי: אני מזכיר את השינויים שעשינו בשנה שעברה, שאז כולם חששו שמא לא נצליח למלא את השורות במאבטחים.

מאיר בן ישי: אל"ף, מדובר בסדר גודל של 4,300-4,400 מאבטחים על פי קריטריונים מאוד ברורים.

מאיר בן ישי: בשנה שעברה הרחבנו את מערך ההכשרה של המאבטחים.

מאיר בן ישי: נכון לרגע זה הוכשרו מעל ל-2,000, ועד סוף אוגוסט יוכשרו עוד 800 מאבטחים.

מאיר בן ישי: כלומר, 2,800 עברו את ההכשרות החדשות,והם גם עומדים בתבחינים החדשים שלנו, כך ששליש מהם אפילו התחלפו.

מאיר בן ישי: כלומר, אין פה רק הגברת ההכשרה אלא גם החלפה של שליש מסד"כ המאבטחים למאבטחים ראויים יותר, בעיקר בהיבט הבריאותי.

מאיר בן ישי: לדוגמא, בהכשרות אנחנו מבצעים בדיקת ארגומטריה למאבטחים.

זבולון אורלב: מה הגיל הממוצע של המאבטחים?

מאיר בן ישי: גבוה.

זבולון אורלב: מה זה גבוה?

מאיר בן ישי: גבוה מאוד.

מאיר בן ישי: זה לא מקצוע מועדף, ולכן החבר'ה הצעירים לא מגיעים לשם.

זבולון אורלב: כלומר, גם אתם תומכים בלכלול את האבטחה במקצועות מועדפים.

מאיר בן ישי: אני תומך בזה, למרות שבימים אלה ישנה עבודת מטה לתת את מקצוע מאבטח מועדף לבתי חולים.

מאיר בן ישי: המשטרה תומכת בכך שזה יכלול אבטחת מוסדות חינוך.

רונית תירוש: מה הנימוק, שבמערכת הבריאות מאשרים צעירים?

מאיר בן ישי: אני לא מוביל את זה שם, ולכן אני לא יודע לענות לך.

רונית תירוש: בגלל שמכים רופאים, אבל מכים גם מורים.

מאיר בן ישי: ממוצע גיל המאבטחים במערכת החינוך הוא צעיר מאוד ואיכותי הרבה יותר.

מאיר בן ישי: מאבטחים של מוסדות חינוך סובלים מעצם העיסוק שלהם.

מאיר בן ישי: הרי הם לא עובדים בחופש הגדול ובחגים.

מאיר בן ישי: יש להם כל כך הרבה חופשות, כך שממוצע השעות השנתי שלהם הוא יחסית למאבטחים אחרים נמוך מאוד.

מאיר בן ישי: סדר גודל של משכורת חודשים הוא 2,500 שקלים.

מאיר בן ישי: אלה מאבטחים שעם ישראל החליט לשים לילדנו.

מאיר בן ישי: בואו נדבר על תחילת השנה.

מאיר בן ישי: אנחנו נערכים כבר מספר חודשים ביחד עם משרד החינוך, בתיאום מלא עם מרכז השלטון המקומי.

מאיר בן ישי: אנחנו אחרי שלב המכרזים, בשלב מתקדם של הכשרות.

מאיר בן ישי: אנחנו נערכים לפתיחת שנת הלימודים.

מאיר בן ישי: אני מניח, שהיא תיפתח בצורה טובה.

מאיר בן ישי: בשנה שעברה פתחנו את השנה עם 98% של מאבטחים שהתייצבו בבתי הספר, למרות החששות.

מאיר בן ישי: אני מניח, שזה יהיה גם המספר השנה.

זבולון אורלב: איפה מרבית האחוזים?

מאיר בן ישי: בירושלים מתוך סדר גודל של 530 העלינו ל-120 מאבטחים את שכר השעה ל-25 שקלים.

מאיר בן ישי: גם אז אנחנו יכולים להביא רק 80% ולא 100%.

זבולון אורלב: כלומר, בירושלים יחסרו 20%.

מאיר בן ישי: בירושלים היו חסרים לנו במהלך השנה סדר גודל של 20-30 מאבטחים.

מאיר בן ישי: אני מזכיר לך, שבשנים הקודמות היו חסרים לנו 120-130 מאבטחים.

מאיר בן ישי: צמצמנו את המחסור הזה דרך העלאת שכר השעה, אבל עדיין אנחנו לא מצליחים להביא מספיק מאבטחים בגלל המיקום, בגלל הצורך בהיקף מאבטחים כל כך גדול.

זבולון אורלב: יכול להיות שהעניין של מקצוע מועדף צריך להיות נקודתי גם כן על פי אזורים ולא גורף בכל הארץ.

זבולון אורלב: בירושלים יש מחסור כרוני במאבטחים.

זבולון אורלב: בעבר היו בתי ספר בקו התפר, שלא היו בהם מאבטחים, כמו בארמון הנציב.

זבולון אורלב: אני זוכר את גן הילדים בארמון הנציב, הגובל בגדר ההפרדה, שאין לו מאבטח.

אתי בנימין: בנוסף, בירושלים יש את משרדי הממשלה, ששם השכר הוא הרבה יותר גבוה.

זבולון אורלב: שם אין חשש שלא יהיו מאבטחים.

מאיר בן ישי: יש מקום אחד שיכולה להיווצר בו בעיה בתחילת שנת הלימודים, וזה בעיר מודיעין.

מאיר בן ישי: חברת האבטחה קרסה ומונה לה כונס נכסים.

מאיר בן ישי: העיר מודיעין מאבטחת את ילדיה עם חברת אבטחה אחת, כך שיש לנו פער של 105 מאבטחים.

מאיר בן ישי: יש לנו עוד שבועיים עד פתיחת שנת הלימודים, ואנחנו ניתן לזה מענה.

מאיר בן ישי: אני מניח, שאנחנו נגשר על הפער.

זבולון אורלב: יש לי שאלה נוספת.

זבולון אורלב: האם הכשרתם מספיק מאבטחי טיולים?

מאיר בן ישי: אי אפשר להלביש את העלאת שכר הטיולים על ההורים דרך ההכשרה.

מאיר בן ישי: זה לא רציני.

מאיר בן ישי: מי שאומר את זה לא עוסק בזה ביומיום.

מאיר בן ישי: ישנם 1,200 מאבטחים טיולים במדינת ישראל, שמספקות 16 חברות אבטחה.

מאיר בן ישי: כל המאבטחים האלה עברו את ההכשרה.

מאיר בן ישי: בנוסף, אנחנו עשינו רפורמה במערך האבטחה במשק הישראלי, כולל כל המאבטחים בקניונים ובבתי מלון.

מאיר בן ישי: היום כל בית ספר צריך לדרוש מחברת האבטחה מאבטח מוכשר.

מאיר בן ישי: יש אינטרס לחברת האבטחה להגיד לבית הספר: אם אתה רוצה מאבטחים אני צריך להכשיר אותם, ועל ההכשרה הזאת הוא מלביש עוד רווח.

מאיר בן ישי: אני אומר: נא לדרוש מאבטחים מוכשרים.

מאיר בן ישי: יש היום מספיק מאבטחים במשק הישראלי, ולא צריך שום הכשרה נוספת.

זבולון אורלב: יוסי, בחוזרים שלכם לבתי הספר צריך לכתוב את הדברים האלה.

מאיר בן ישי: צריך לוודא את העניין הזה ולא לתת לחברות האבטחה להוביל באף את העניין הזה.

רונית תירוש: מה קורה עם האבטחה ביום לימודים ארוך בתוכנית אופק חדש, ומה קורה בגני ילדים?

אריה מור: כל הנתונים הועברו בצורה מסודרת למשטרה.

אריה מור: כל השעות מתוקצבות פר בית ספר.

אריה מור: כולם יקבלו את האבטחה כנדרש.

רונית תירוש: כולל גני ילדים?

אריה מור: כולל אשכולות גני ילדים, שהם באופק חדש.

רונית תירוש: אבל גני ילדים לא.

זבולון אורלב: הקריטריון היה: גני ילדים בהם יש למעלה מ-100 ילדים.

אריה מור: חליפת האבטחה שנקבעה, כולל אבטחה סביבתית ומערכת מיגון.

זבולון אורלב: יש לי שאלה נוספת לגבי משמרות הבטיחות.

זבולון אורלב: באחד הדיונים עלה חשש, שהמשטרה הולכת לקצץ את משמרות הבטיחות.

אריה מור: זה לא בתחום שלי, אבל אני מוכן לבדוק ולתת תשובה.

אריה מור: בראשון לחודש כלל משטרת ישראל תהיה מסביב לבתי הספר.

אורית לוריא-כהן: ביום חמישי דיברתי עם הנציגים במשטרה, ונאמר לי שכ-40 שוטרים יוקצו לנושא.

זבולון אורלב: כמה היו בעבר?

אורית לוריא-כהן: הם לא ידעו לתת לי את הנתון הזה.

זבולון אורלב: את צריכה לדעת את הנתון.

זבולון אורלב: כמה שוטרים הקצתה משטרת ישראל בשנה שעברה?

זבולון אורלב: לפי הדיווח שלך, אנחנו יוצאים מנקודת הנחה שאין קיצוץ בנושא של זהירות בדרכים.

זבולון אורלב: אם יש שינוי, אדוני המנכ"ל, אנחנו מבקשים לקבל דיווח מהיר ביותר עד יום רביעי.

זבולון אורלב: אם לא נקבל דיווח שיש שינוי אז הבעיה פתורה.

זבולון אורלב: בדיונים הקודמים עלתה הבעיה הזו.

אבי גור: היו 47 בשנה שעברה, והם הודיעו שהשנה חלק ממשמרות הבטיחות לא יתקיימו כי לא העבירו קורסים מספיק.

זבולון אורלב: נכון, מגדרה דרומה.

זבולון אורלב: אם יש קיצוץ במספרן של משמרות הבטיחות, אנחנו מבקשים לדעת על זה.

זבולון אורלב: באותו מחוז שיש קיצוץ, פירושו של דבר שלא יהיו משמרות.

שמשון שושני: אני מתאר לי שיש קיצוץ.

זבולון אורלב: אז זה רע מאוד.

זבולון אורלב: אנחנו ניאבק בזה.

זבולון אורלב: בכל המאבקים שלנו ב-10 שנים האחרונות הצלחנו למנוע קיצוץ בכל מה שקשור בזהירות בדרכים.

זבולון אורלב: אישית, אני חושב שזו שערורייה שלא מתקבלת על הדעת.

זבולון אורלב: שיקצצו את השוטרות האלה במשמרות הזה"ב?

עינת וילף: אמרת שבתי ספר צריכים לדרוש מאבטחים שעברו הכשרה.

עינת וילף: האם משתמע מכך שכל בית ספר מנהל משא ומתן בעצמו?

קריאה: לא, זו הרשות.

זבולון אורלב: לגבי האבטחה של המתקן אחראית הרשות המקומית.

זבולון אורלב: מה קורה לגבי מאבטחי טיולים?

מאיר בן ישי: האבטחה של מתקן היא באמצעות הרשות.

מאיר בן ישי: אנחנו מתקצבים את העניין הזה, וזה עובד בסדר גמור.

עינת וילף: אתם גם מתקצבים וגם מנהלים משא ומתן לחוזה?

מאיר בן ישי: אנחנו עושים זאת עם חברות האבטחה של בתי הספר באמצעות החבר'ה של משק וכלכלה של מרכז השלטון המקומי.

מאיר בן ישי: איתם אנחנו עובדים כבר שנים.

מאיר בן ישי: זה מודל שעובד מצוין.

מאיר בן ישי: בנוגע לאבטחת טיולים – בית הספר מנהל משא ומתן ישיר מול חברת האבטחה.

זבולון אורלב: אנחנו עוברים לנושא בריאות.

זבולון אורלב: השאלה הראשונה היא השאלה הידועה: מה לגבי אותם ילדים שרגישים למוצרי מזון מסוימים.

שמשון שושני: תתחילי עם שירותי עזרה ראשונה.

עירית ליבנה: משרד החינוך מפעיל שירותי עזרה ראשונה לתלמידים באמצעות מוקד שאליו פונים בתי הספר.

עירית ליבנה: המשרד קשור באמצעות מכרז עם חברת "נטלי".

עירית ליבנה: המכרז הקיים מתקיים כבר שנה ורבע בצורה שקופה, מקצועית ויעילה.

זבולון אורלב: לשביעות רצונכם?

עירית ליבנה: לשביעות רצון מלאה, הן בתפקוד היומיומי, הן בהתנהלות המקצועית, הן בשקיפות, בדיווחים, בוועדת מעקב משותפת למשרד הבריאות ומשרד החינוך, שמתנהלת כל הזמן לגבי השירות.

עירית ליבנה: יש לנו דיווחים מלאים.

עירית ליבנה: אנחנו עושים מעקב על המקרים באותם מוסדות בהם היו פניות מרובות למוקד.

עירית ליבנה: שלחתי מדריכות שלי, שישבו עם הנהלת בית הספר ובדקו מדוע באותם מסודות יש קריאות.

עירית ליבנה: מקומות בהם יש מקרים בהם אי התאמות, באגים, פניות או תלונות, אני אישית מטפלת בהם עם מנהל בית הספר, עם המטפלים של "נטלי".

עירית ליבנה: המוקד משלים את הנתונים שיש על היפגעות ילדים במוסדות חינוך, מה שהיה חסר במדינה.

עירית ליבנה: בשנת תש"ע היו כמעט 13,000 פניות למוקד.

עירית ליבנה: אנחנו מדברים על כל המגזרים, על כל ימי הלימוד, כולל בקיץ, באותם מוסדות בהם התקיימו לימודים, כולל שבתות למגזרים מסוימים.

זבולון אורלב: האם זה כולל החינוך המוכר שאינו רשמי?

עירית ליבנה: כולל כל המדינה.

עירית ליבנה: 13,000 קריאות התקבלו.

עירית ליבנה: מטפלים הוזנקו 9,600 פעם.

עירית ליבנה: יש ייעוץ על ידי מוקדן ורופא.

עירית ליבנה: 2,000 אמבולנסים של מד"א הוזנקו לבתי הספר.

עירית ליבנה: בנוסף, 216 אמבולנסים פרטיים וכו'.

זבולון אורלב: אגב, 13,000 קריאות זה מעט מאוד.

אבי גור: מאוד מעט.

אבי גור: בימים שהאחיות היו בבתי הספר רק חלק מהזמן בטיפול רפואי ראשוני דובר על 800,000 מקרים.

עירית ליבנה: משרד החינוך מפעיל את השירות לאותם מקרים בהם נפגעים ילדים ברמה השגרתית.

עירית ליבנה: במצב כזה המנהל פונה, ואז מגיע מטפל לבית הספר.

עירית ליבנה: במקביל, יש הנחיה ברורה, שמתרעננת כל שנה, לפנות ישירות למד"א באותם מקרים של סכנת חיים.

עירית ליבנה: הילדים מקבלים את הטיפול.

עירית ליבנה: ההנחיה לבתי הספר היא לא לפנות להורים, אלא לתת את השירות על ידי המשרד באמצעות "נטלי" או ישירות במד"א.

עירית ליבנה: אין כמעט תלונות, ואם היו תלונות הן טופלו ברמות הגבוהות ביותר.

זבולון אורלב: יש 13,00 פניות למוקד של "נטלי" ועוד כ-2,000 פניות למד"א.

עירית ליבנה: ממד"א אין לנו דיווחים בגלל היסטוריה לא נעימה.

עירית ליבנה: העובדה היא שאין תלונות על כך שהיתה פניה לפה או לפה שלא טופלה.

זבולון אורלב: השיטה שלא הגיעו תלונות היא שיטה טובה, אבל אני לא  מסתפק בה.

עירית ליבנה: כרגע אנחנו עובדים עם המרכז הלאומי לבקרת מחלות סיכום והערכה של זה כולל כל ההיפגעויות.

עירית ליבנה: אנחנו מדברים על 07:30 עד 16:00 אחר הצהריים, בכל ימי הלימוד בהם המערכת הפורמאלית פועלת.

זבולון אורלב: כל זה בא במקום אחיות בתי הספר?

עירית ליבנה: משרד הבריאות יצא במכרז למתן שירותי בריאות לתלמיד, כמתחייב על פי סל השירותים.

עירית ליבנה: אנחנו מבחינת משרד החינוך נותנים את הכתף לעזור ולסייע לזכיין שנבחר להטמיע את השירות.

עירית ליבנה: יוצא חוזר מנכ"ל נוסף, בתיאום עם משרד הבריאות, שירענן את השירות, כולל קריאה למנהלים להכשיר ולרענן את חדרי האחיות עם כל מה שנדרש.

עירית ליבנה: תיאום העבודה ייעשה עם מנהלי בתי הספר.

עירית ליבנה: השירות יהיה ממוחשב מבחינת האיכות של משרד הבריאות והספק.

עירית ליבנה: אני מאמינה, שאפשר יהיה לשפר את זה.

זבולון אורלב: יגאל, האם הפרוגראמה היום של בתי הספר כוללת חדר אחות?

עירית ליבנה: כוללת חדר אחות.

עירית ליבנה: בשבועיים האחרונים הספק הולך לעשות מיפוי של כל חדרי האחיות בכל בתי הספר עם המפרט של משרד הבריאות, לבדוק איפה, ואז יהיה רענון על ידי הבעלויות או הרשויות.

זבולון אורלב: נציגת משרד הבריאות, בבקשה.

ליזה רובין: משרד הבריאות יצא במכרז וחתם על חוזה לפני כחודש וחצי עם חברת "נטלי", והם יספקו את השירות לתלמיד.

ליזה רובין: אנחנו עורכים איתם מפגשים חוזרים כדי לבחון את המוכנות והיערכות שלהם למתן השירות.

ליזה רובין: כפי שעירית אמרה, החל מהיום הם מפעילים סיורים בבתי הספר, בכדי לפעול.

ליזה רובין: הצוות הקיים שלהם פועל לבדיקות של חדרי המורים והתארגנות פיזית למתן השירות.

ליזה רובין: הם נמצאים בתהליך של העסקת העובדים והיערכות.

ליזה רובין: בראשון לספטמבר אנחנו מצפים שיפעילו את השירות.

ליזה רובין: אנחנו מצפים שבראשון לאוקטובר, כבכל שנה אחרי החגים, יהיה שירות מלא.

ליזה רובין: אנחנו ערוכים מבחינת הפיקוח.

זבולון אורלב: מה לגבי אחיות בתי הספר?

ליזה רובין: הם צריכים לחתום ולהעסיק את האחיות.

זבולון אורלב: זה גם קשור ל"נטלי".

ליזה רובין: האחריות על העסקת האחיות היא של "נטלי".

זבולון אורלב: מה קורה על פי החוזה?

ליזה רובין: האחריות להעסקת האחיות והרופאים היא אחריות של החברה.

זבולון אורלב: על פי החוזה, על כל כמה תלמידים צריכה להיות אחות?

ליזה רובין: החוזה הוא לא עם תקן של אחות.

ליזה רובין: מאז שהפעלת השירות היא על ידי זכיין, השירות הוא על פי מתן שירות, על פי פרוצדורות, על פי פעולות, חיסונים, בדיקות.

זבולון אורלב: את העברית הבנתי, אבל את העניין לא הבנתי.

זבולון אורלב: נניח שיש בבית ספר 1,000 תלמידים.

זבולון אורלב: מה אומר החוזה?

זבולון אורלב: מתי תהיה שם אחות?

ליזה רובין: אנחנו צריכים לחסן בכיתות א' ו-ב', לעשות בדיקות גדילה בכיתות א', ג', ה', ז' ו-ט', בדיקות ראייה בכיתות א' ו-ח', בדיקת שמיעה בכיתה א', חינוך לבריאות בכיתות בכלל בבתי הספר.

ליזה רובין: אלה הן הפעולות הנכללות בתוך סל השירותים.

ליזה רובין: החברה שזכתה במכרז חייבת לספק את הפעולות האלה, ונבחנת על ידי כיסוי הפעולות האלה.

זבולון אורלב: מה זה חינוך לבריאות?

זבולון אורלב: כמה שעות היא צריכה לתת בכל כיתה?

עירית ליבנה: אין הגדרה כמותית.

ליזה רובין: במכרז החדש יש הגדרה.

זבולון אורלב: שהיא?

אבי גור: שעה.

ליזה רובין: אני לא זוכרת כרגע.

זבולון אורלב: כלומר, אין אחות קבועה ביום קבוע או בשעות קבועות בבית הספר, גם בבתי ספר בהם יש 1,000 תלמידים.

ליזה רובין: זה לא היה.

זבולון אורלב: אין  אחות קבועה, אלא יש קבלן שבא לבצע עבודה.

זבולון אורלב: כאשר העבודה מתבצעת, האחות הולכת.

ליזה רובין: קיבלנו הודעה מהחברה הזכיינית, שהם מנסים.

ליזה רובין: אנחנו נצטרך לבחון, איך הם עושים שתהיה אחות המופקדת על מספר בתי ספר.

ליזה רובין: היא תהיה אשת קשר עם בתי הספר, כך שתהיה להם כתובת למי לפנות.

זבולון אורלב: מי מממן את ההסכם הזה, משרד הבריאות או משרד החינוך?

ליזה רובין: משרד הבריאות.

זבולון אורלב: כמה עולה ההסכם?

ליזה רובין: 86,000,000 שקלים.

זבולון אורלב: רשות הדיבור לעו"ד אורי פליישמן מהסתדרות האחיות.

אורי פליישמן: לגבי ההסכם – כרגע לא נחתם הסכם.

אורי פליישמן: "נטלי" פנתה אלינו להסתדרות האחיות, לאילנה כהן ומוריה אשכנזי, על מנת לדון בפתיחת שנת הלימודים.

אורי פליישמן: אנחנו עמדנו על זה שייחתם הסכם בין הסתדרות האחיות לבין "נטלי", בכדי להסדיר את כל הזכויות של האחיות בבתי הספר.

אורי פליישמן: "נטלי" אחרי התמהמהות מסוימת הודיעה לנו שהיא לא מעוניינת לחתום על הסכם אל מול הסתדרות האחיות.

אורי פליישמן: העברנו טיוטת הסכם למשרד הבריאות, ומשרד הבריאות מקבל את הטיוטה שלנו.

אורי פליישמן: בנוגע למספר תלמידים לכל אחות – מדובר ב-1,600 תלמידים לאחות אחת.

אורי פליישמן: זה מספר המקובל על משרד הבריאות, והוא הסטנדרט המקצועי שצריך להיות.

אורי פליישמן: אני לא ראיתי את ההסכם הסופי, אבל בטיוטת ההסכם מופיעים התנאים של האחיות.

אורי פליישמן: ההסכם שאנחנו מדברים עליו מדבר על שני נדבכים עיקריים: זכויות כלכליות וזכויות סוציאליות.

אורי פליישמן: למעשה, אין שום תוספת כלכלית מבחינת ההסכם הקיבוצי שייחתם בין הסתדרות האחיות לבין "נטלי".

זבולון אורלב: אנחנו עוד לא התגברנו על סכסוכי עבודה בין ארגוני המורים לבין משרד החינוך.

זבולון אורלב: אני לא חושב, שהוועדה היא הכתובת הנכונה, למרות שאני איש פוליטי ואני שייך למפלגה מאוד חברתית, שחלקה היא הסתדרות הפועל המזרחי.

זבולון אורלב: טומי לפיד, ז"ל, תמיד היה מאשים אותי שאני סוציאליסט, ואני אמרתי שאני סוציאלי.

זבולון אורלב: אני תמיד בעד עבודה מאורגנת, בכובע שלי כפרלמנטר וכראש סיעה כאן בכנסת.

זבולון אורלב: כיו"ר ועדת חינוך ותרבות אני חושב, שהסוגיה של העניינים הפרופסיונאליים בין הסתדרות האחיות לבין "נטלי" ובין "נטלי" למשרדי הממשלה, היא לא האישיו של ועדת החינוך.

אורי פליישמן: בסופו של דבר, בראשון לספטמבר 2010 לא יתייצבו אחיות בבתי הספר כל עוד לא יהיה הסכם קיבוצי.

זבולון אורלב: האם אי אפשר להשיג אחיות בלי הסתדרות האחיות?

אורי פליישמן: אנחנו כינסנו כ-200 אחיות לפני שבוע, שזה סדר גודל של שני שליש מהמערך שהיה קיים עד היום.

אורי פליישמן: שני שליש מהאחיות האלה הצביעו והחליטו פה אחד, שהם לא יתחילו את שנת הלימודים אם לא יהיה הסכם קיבוצי.

אורי פליישמן: לאחר הניסיון עם הקבלן הקודם מצאנו, שנשחקו ונפגעו זכויות האחיות בצורה כזו שהן לא יכלו להתמודד בצורה עצמאית אל מול המעסיק.

אורי פליישמן: הפעם עמדנו על כך שייחתם הסכם קיבוצי.

זבולון אורלב: כלומר, אתה מתריע בפני ועדת החינוך והתרבות שהדיווח שנמסר כאן כרגע הוא דיווח  מותנה, כיוון שאם לא יהיה הסכם קיבוצי עלול להיות מצב בו אחיות לא יתחילו לעבוד בבתי הספר.

אורי פליישמן: בדיוק כך.

זבולון אורלב: מה עונה על כך משרד הבריאות?

זבולון אורלב: מה עונה על כך משרד החינוך?

זבולון אורלב: משרד החינוך ודאי יגיד: אני לא חתום על ההסכם.

עירית ליבנה: משרד החינוך רק מסייע.

זבולון אורלב: מה עונה נציגת משרד הבריאות?

זבולון אורלב: גם אני לא אחראית.

זבולון אורלב: אני מנהלת המחלקה לאם, לילד ולמתבגר, אני לא הלשכה המשפטית.

ליזה רובין: אני אכן לא יכולה לענות על שאלות בנוגע להסכמים קיבוציים.

זבולון אורלב: אז מה יעשו חברי ועדת החינוך כשהם שומעים שיש חשש שלא תהיינה אחיות בפתיחת שנת הלימודים?

זבולון אורלב: מה אתם מציעים לחברי ועדת החינוך לעשות?

שמשון שושני: יש הסכם עם זכיין, שצריך באחד בספטמבר לדאוג לכך שתהיינה אחיות בבתי הספר.

שמשון שושני: ההסכם הוא עם משרד הבריאות, וזה הכל.

זבולון אורלב: אנחנו מבקשים להוסיף את הנושא לסדר היום של הישיבה, שנקבעה ב-29 לאוגוסט.

זבולון אורלב: אם נצטרך, נוסיף ישיבה נוספת ב-30 לאוגוסט.

זבולון אורלב: אני מבקש שיבוא איש מוסמך ממשרד הבריאות, המשנה למנכ"ל בועז לב,  וידווח לגבי קיום ההסכם עם "נטלי" באשר למוסדות החינוך.

זבולון אורלב: לא נוותר בעניין הזה.

זבולון אורלב: מוריה, הואיל ועשיתי את רוב עבודתך, את יכולה לקצר בדברייך.

מוריה אשכנזי: אורי פליישמן דיבר על ההתאגדות שלנו לתת את התנאים המקסימאליים כדי שלאחות תהיה סביבה בטוחה לטפל בתלמיד.

מוריה אשכנזי: אני מזכירה את הנושא של קורת גג.

מוריה אשכנזי: לאחות לא היתה קורת גג.

מוריה אשכנזי: אני מדברת על הילדים שהם או הנכדים שלנו או הילדים שלנו.

מוריה אשכנזי: הילדים נבדקו בתנאים לא תנאים.

מוריה אשכנזי: מבחינה מקצועית, גם האחיות הסתכנו בכך שהן עשו עבודה שלא בתנאים הנדרשים.

זבולון אורלב: אני מציע, שעל כל בית ספר כזה שמדווחים לך שאחות נשארה ללא קורת גג תדווחי לעירית לבנה.

זבולון אורלב: אני מציע לא לדבר בסיסמאות.

זבולון אורלב: אומר משרד החינוך: יש חדר אחיות, וזאת הנחיה.

מוריה אשכנזי: אשרי המאמין.

אורי פליישמן: דוח מבקר המדינה היה ברור.

אורי פליישמן: זה לא משהו שאנחנו המצאנו.

מוריה אשכנזי: אני רוצה להתייחס לכמה היבטים.

מוריה אשכנזי: המילה פרוצדורה מזכירה לי פעולות כירורגיות בחדרי מיון או במחלקות  בתי חולים.

מוריה אשכנזי: פרוצדורה זו עבודה קבלנית – לבצע וללכת.

מוריה אשכנזי: דיברתם על מספר תלמידים לאחות.

מוריה אשכנזי: 15 בתי ספר לאחות אחת.

מוריה אשכנזי: איפה נשמע דבר כזה?

מוריה אשכנזי: אתם כולכם מוכנים פה שהילדים שלכם יהיו במצב כזה?

מוריה אשכנזי: דיברו על עזרה ראשונה, ועל חברת "נטלי" שהיא כל כך משובחת.

מוריה אשכנזי: יושבות כאן אחיות ומספרות, שביום שהן הגיעו לבתי הספר ניצלו אותן ולא את חברת "נטלי".

מוריה אשכנזי: זו הסיבה לכך שהמספרים של התאונות כביכול פחתו.

מוריה אשכנזי: דיברתם על בטיחות.

מוריה אשכנזי: אני מדברת על כך שתבוא אחות ותמצא אפילו זכוכית שבורה, שמסכנת ילדים.

מוריה אשכנזי: יש פה דברים אלמנטאריים.

מוריה אשכנזי: איפה המעקב אחרי כל קבוצות הסיכון?

מוריה אשכנזי: מדובר על אלימות במשפחה, התעללות מינית, הפרעות אכילה, כל הדברים שעל האחות לאתר.

מוריה אשכנזי: האחות היא פורום נגיש ואנושי עבור תלמיד שייגש, אפילו בשביל לקבל כוס תה ולשוחח.

מוריה אשכנזי: בנוגע לחיסונים – יש פה התהדרות של הפעיל הקודם שחיסן כביכול את כולם.

מוריה אשכנזי: אני מודיע לכם, שיש מקומות בארץ שהאחות לא הגיעה אליהם בכלל.

מוריה אשכנזי: לדוגמא, בחברון.

מוריה אשכנזי: משום שהיה צריך  להוציא רכב ממוגן עם אחות בעלות 800 דולר ליום, לא הגיעה אחות.

מוריה אשכנזי: שם קיימת אוכלוסייה גדולה שלא מחוסנת.

מוריה אשכנזי: בנוסף,לא מחוסנים גם ילדים הנמצאים בחינוך המיוחד.

עירית ליבנה: לגבי החינוך המיוחד – זו חברה אחרת.

מוריה אשכנזי: אבל את הרפואה המונעת צריכה לתת אחות בית הספר.

מוריה אשכנזי: אני מציעה לך, שתבדקי באמצעות אותה חברה פרטית מה הכיסוי שלה בחיסונים לאותם ילדים.

רונית תירוש: האחריות של מי שהילדים יהיו מחוסנים, של משרד החינוך או של משרד הבריאות?

מוריה אשכנזי: בחינוך המיוחד האחריות היא של משרד הבריאות.

עירית ליבנה: האחריות היא של משרד הבריאות.

עירית ליבנה: אנחנו רק מסייעים.

רונית תירוש: ומי מחליט על האחריות על כל 15 בתי הספר, גם משרד הבריאות?

מוריה אשכנזי: לא. זו חברת "נטלי".

מוריה אשכנזי: התלמידים הפכו להיות עבודה לקבלן.

זבולון אורלב: ב-29 לחודש נדון בזה.

זבולון אורלב: ד"ר רובין, אני מבקש שתרשמי את כל השאלות שהעלו כאן, כדי שהמשנה למנכ"ל יידע על מה מדובר.

רן ארז: מה בנוגע לסכסוך שלנו?

מוריה אשכנזי: אני מדגישה שוב, שאני מדברת פה על אחיות שמטפלות בילדים.

שמשון שושני: ההנחה היא שלא תהיינה אחיות.

שמשון שושני: השאלה היא, איך משפרים את השירות לתלמידים.

שמשון שושני: לא תהיינה אחיות בבתי הספר, כי המדינה החליטה לצאת למכרזים.

שמשון שושני: אפשר להחליט בכנסת אחרת: שמחזירים את האחיות.

מוריה אשכנזי: האחיות תשמחנה לחזור לעבודה.

מוריה אשכנזי: המיומנות שלהן היא של 15 שנים ולא מיום אתמול.

מוריה אשכנזי: הן תשמחנה לחזור לעבודה, אבל לא בתנאים האלה שפוגעים בהן ובתלמידים.

שמשון שושני: גם במסגרת "נטלי".

מוריה אשכנזי: במסגרת "נטלי" יש להן אלטרנטיבה נוספת.

מוריה אשכנזי: בכנס ספקים שהיה ניתן שם אישור להפסקת פרמדיקים.

מוריה אשכנזי: יש חוזר של ראש השירות שלנו, שאומר שמי שצריך לתת את השירות זה רופא ואחות.

מוריה אשכנזי: עם כל הכבוד לפרמדיקים, איזו הכשרה יש להם, איזו מקצועיות?

מוריה אשכנזי: הם חובשים.

מוריה אשכנזי: אסור לתת יד לכך.

ליזה רובין: חברת "נטלי" הודיעה לנו, שהעסקה של הפרמדיקים תיעשה רק לתגבור של נושאים פרה-רפואיים ולא של השירות עצמו.

ליזה רובין: אנחנו מקווים, שהם יבואו להסדר עם איגוד האחיות.

ליזה רובין: זאת היתה החלטה מעל לראשי לגבי סוג המכרז ואיך ינוסח המכרז.

ליזה רובין: המכרז מנוסח לפי פעולות ולא לפי המודל הישן.

אבי גור: שירותי בריאות התלמיד זה שירות המיועד לעזור לילד למצות את יכולות ללמוד.

אבי גור: ביום שנחקק החוק של שירותי התלמיד באחריות המדינה, התקן היה 1,500 תלמידים למשרת אחות מלאה, ו-6,000 תלמידים למשרת רופא מלאה.

אבי גור: היתה יוזמה בכנסת להוריד את זה, כיוון שבמדינות המערב התקן הוא הרבה פחות: אחד ל-375 בחלק המדינות, אחד ל-250 בחלק ממדינות ארצות הברית.

אבי גור: אני חייב לתת הרבה מחמאות לעירית.

אבי גור: תסתכלו על התקציבים עליהם היא חולשת היום, ועל הפעילות בעשר השנים האחרונות.

אבי גור: זה גדל, והיקף כוח האדם לא גדל בהתאם.

אבי גור: אני חושב, שצריך לתת על זה את הדעת ולעזור להם.

אבי גור: משרד החינוך יזם בדיקות ראייה לתלמידי כיתות א'.

אבי גור: יש כאן איזשהו פרדוקס.

אבי גור: האחיות כרגע מקבלות שכר ממשרד הבריאות, אבל הן לא הכינו את שנת הלימודים, כאשר בעבר כבר בחודש אוגוסט הן היו נפגשות עם מנהל בית הספר, עושות סיכום של שנה קודמת ומכינות את השנה הבאה.

אבי גור: כרגע הן מקבלות שכר ממשרד הבריאות, וחייבים לטפל בזה.

אבי גור: בנוסף, שירותי בריאות התלמיד עליהם אנחנו  מדברים הם לכיתות א'-ט'.

אבי גור: מה שהיה בעבר, ואני מקווה שיהיה גם בשנה הזו, הוא שלכיתות י'-יב' יש מימון ישיר של האוצר דרך משרד החינוך לבעלויות של בתי הספר.

אבי גור: אני רואה שעירית מאשרת את זה.

אבי גור: לגבי עזרה ראשונה - לנו יש מידע לאורך החמש שנים האחרונות, ששירותי עזרה ראשונה לא ניתנים ברוב הרשויות המקומיות במדינת ישראל.

אבי גור: אני מצפה, שהוועדה תקבל דוח על הניצול של הקריאות מכל בית ספר למוקד טיפול רפואי ראשוני של המדינה.

זבולון אורלב: ב-29 לחודש אנחנו נדון בכך.

זבולון אורלב: מי שלא יבוא, יבוא לוועדה לביקורת המדינה.

זבולון אורלב: אני מקווה, שבועז לב ימצא את הזמן לבוא.

זבולון אורלב: אם הוא בחו"ל, יבוא המנכ"ל במקומו.

זבולון אורלב: אם המנכ"ל איננו, יבוא השר במקומו.

עינת וילף: האם אפשר שמישהו מהאוצר יסביר מה ההיגיון מאחורי היציאה למכרז?

עינת וילף: האם אנחנו מקבלים בסוף יותר בריאות?

זבולון אורלב: קודם כל נשמע את הגורם המקצועי.

זבולון אורלב: נעשה את הדיון הזה ב-29 לחודש עם האנשים המוסמכים.

זבולון אורלב: כמו שאמרה, בצדק, ד"ר רובין, זה מעלה לראשה.

זבולון אורלב: נחום חופרי נאלץ לעזוב, והוא ביקש ממני לומר למנכ"ל שלהערכתם הסוגיה שהעלה ראש השלטון המקומי היא סוגיה רצינית.

זבולון אורלב: כיום ישנו פער של 300,000,000 שקלים בין מה שהם מבינים שהמשרד מקצה לבין מה שהשלטון המקומי סבור שהמשרד צריך  להקצות.

נחום חופרי: הרוב גם מתואם עם המנכ"ל.

נחום חופרי: אלה לא דברים שלא מוכרים.

שמשון שושני: אנחנו אמרנו שנשב בוועדות משותפות ונבדוק כל מספר.

זבולון אורלב: אצלנו אומרים: אין מזרזים אלא למזורזים.

זבולון אורלב: אני רק רציתי להזכיר שיש לנו בעיה מעיקה.

נחום חופרי: אני רוצה לומר, שמכתבו של יו"ר מרכז השלטון המקומי מבטא מצוקה של רשויות חלשות, שיש להן קושי לממן את הפערים האלה.

זבולון אורלב: רשות הדיבור לרמי אדוט, רכז בריאות באגודה האזרח.

רמי אדוט: רציתי לומר מילה לגבי אחיות שירות בריאות התלמיד – לפעמים צריך להסתכל על הדברים מעין הדברים, ולשאול מדוע כל העניין הזה יצא למכרז ולמה.

רמי אדוט: אפילו סגן שר הבריאות התייחס לזה בביקורתיות ואמר, שאילו היה לו כסף הוא היה מחזיר את האחיות לבתי הספר.

רמי אדוט: עניין עזרה ראשונה – זה דבר שהשתלשל מהסיפור הזה.

רמי אדוט: כל שירות המוקד נולד כתוצאה מהוצאת האחיות מבתי הספר.

רמי אדוט: אולי זה דבר חיובי, כי המוקד הזה הוא רעיון טוב.

רמי אדוט: לא הצלחנו לקבל תשובה לשאלה מאוד פשוטה.

רמי אדוט: המוקד הזה היה בידי מד"א.

רמי אדוט: גם הפריסה הארצית של מד"א היא בעייתית.

רמי אדוט: היא לא מגיעה לכל מקום בארץ, וכל שכן כאשר אתה מעביר את זה באמצעות מכרז לחברת "נטלי", שהנפח שלא הרבה יותר קטן ממד"א.

רמי אדוט: השאלה שאנחנו מנסים לקבל עליה תשובה ממשרד החינוך, היא מה קורה בפריפריה.

רמי אדוט: האם באמת השירות הזה מגיע לשם?

זבולון אורלב: האם הגשתם על כך עתירה?

רמי אדוט: הצטרפנו כידידי בית משפט בעתירה הקודמת, ובית המשפט אמר שצריך ליצור מנגנון מעקב ופיקוח.

רמי אדוט: מנגנון מעקב ופיקוח, למיטב ידיעתי, מתמצה בגברת לבנה.

רמי אדוט: אנחנו מקבלים הרבה ניירות עם הרבה טבלאות, אבל אנחנו לא מצליחים להבין, האם השירות הזה באמת מגיע לפריפריה.

רמי אדוט: 13,000 פניות מ-4,000 מוסדות חינוך, זה אומר 3 קריאות בשנה.

זבולון אורלב: אמרתי שזה לא הגיוני.

רמי אדוט: חזרנו ושאלנו על פי חוק חופש המידע, מה הפיזור.

רמי אדוט: אני רוצה לבקש, שוועדת חינוך תדרוש תשובות מלאות לשאלת פריסת השירות בכל הארץ.

רונית תירוש: מה לגבי ילדים חולים בבתים?

עירית ליבנה: החינוך המיוחד מטפל בכך.

עירית ליבנה: יוצא מכרז, וילדים חולים בביתם יקבלו את השעות שמגיעות להם.

רונית תירוש: מכרז יכול לקחת חצי שנה.

אבי גור: זה לא עומד במכסה של החוק.

אבי גור: היו צריכים לגמור את הכל, ולא גמרו.

זבולון אורלב: יש חוק, שהיוזם המקורי שלו הוא שר התשתיות עוזי לנדאו, חוק חינוך חינם לילדים חולים.

שמשון שושני: לא ידוע לי על בעיה.

זבולון אורלב: ב-29 לחודש יתקיים דיון על החינוך המיוחד.

זבולון אורלב: נוסיף גם את הנושא הזה לדיון – שירותי חינוך לילדים חולים.

עירית ליבנה: בכל הנוגע להיפגעות - אין בעיה בפריפריה.

עירית ליבנה: לגבי ילדים עם רגישות למזון - ערכנו במהלך השנה מספר מפגשים עם משרד הבריאות, בהשתתפות המנכ"לים, סגן השר, מנכ"ל המרכז השלטון המקומי ונציגי האוצר, והגענו למצב של בניית השירות והרחבת הקריטריונים שקיימים היום לילדים שנדרש להם טיפול פולשני וילדים במצבי בריאות מסכני חיים.

עירית ליבנה: היו סיכומים, הן ארגוניים והן כספיים, ויש חלוקה בין ארבעת הגופים האלה.

עירית ליבנה: ביום רביעי האחרון, שבו היתה פגישה במשרדו של מנכ"ל משר החינוך, מרכז השלטון המקומי עצר את התהליך וביקש לקחת אחורה כמה צעדים ולבדוק את ההתנהלות.

עירית ליבנה: במשרד החינוך נערכה כל ההיערכות, יש מיפוי של הילדים, יש הגדרות של קריטריונים בשיתוף עם משרד הבריאות: מי יקבל, על פי איזה קריטריונים רפואיים ועל פי מערכת הלימודים.

עירית ליבנה: אנחנו ערוכים לתת את השירות היום.

זבולון אורלב: הורים לילדים כאלה יודעים מה מצופה מבית הספר, מה מצופה משירותי הבריאות, מה מצופה מהם.

עירית ליבנה: העבודה שלנו היא קודם כל מול רשות מקומית.

עירית ליבנה: אנחנו פנינו לכל הרשויות המקומיות לדווח לנו.

עירית ליבנה: יש לנו רשימה מפורטת מאוד של ילדים על פי הקריטריונים שלהן הן פנו לבתי הספר ולהורים.

עירית ליבנה: בשעה שיוסכם נצא עם הנחיה מאוד מפורטת לרשויות, ובאמצעותן להורים.

עירית ליבנה: מוסדות החינוך יקבלו הודעה, מה אנחנו מעניקים לילד, מה נדרש מבית הספר.

עירית ליבנה: התחייבנו בפני כל השותפים האלה לבנות את השירות בצורה יעילה ומושכלת, כך שיידע כל אחד מהשחקנים מה תפקידו בכוח.

שמשון שושני: אני רוצה להבהיר: העניין איננו מוסדר.

שמשון שושני: אנחנו קיבלנו התחייבות בכתב ממרכז השלטון המקומי, לממן את חלקם במשותף עם השותפים האחרים: האוצר, הבריאות והחינוך, לטיפול בנושא שעלה בוועדה הזו בשנה האחרונה.

שמשון שושני: התחלף מנכ"ל מרכז השלטון המקומי, והם צריכים להביא את הנושא בפני הגוף המוסמך לאישור.

שמשון שושני: אני מקווה, שהשלטון המקומי לא ייסוג.

שמשון שושני: אם השלטון המקומי ייסוג מההשתתפות הרי אין פתרון לבעיה.

שמשון שושני: אם השלטון המקומי לא ייסוג ויאשר את מה שנתן בכתב, יש פתרון לבעיית הילדים שנמצאים בסיכון חיים.

רות דיין-מדר: מאחר ומדובר בנושא תקציבי, יש צורך להביא אותו לאישור ההנהלה של מרכז השלטון המקומי כנוהל פרוצדוראלי.

רות דיין-מדר: מעבר לכך, מאחר ומדובר בהיבטים נוספים של ביטוח, אחריות מקצועית, הסדרת המעמד והגדרת התפקיד.

רות דיין-מדר: עד היום הנושא טופל על ידי משרד הבריאות, והתקציב הועבר במלואו על ידי משרד הבריאות.

רות דיין-מדר: אם יש רצון לחלק את העוגה וכל אחד ייתן את חלקו, יש צורך להסדיר את שאר הדברים.

רות דיין-מדר: זה לא רק עניין תקציבי, אלא גם עניין של הסדרה והסכמים עם הסייעות.

ליזה רובין: הנושא של הסייעות הוא נושא שאינו מוסדר תקציבי.

ליזה רובין: יש המון מרכיבים מעבר לסייעות.

ליזה רובין: יש חוזר מנכ"ל משרד החינוך, שהוא חוזר מעולה.

ליזה רובין: אנחנו עובדים עם משרד החינוך להכנת ערכות הסבר, מפני שלא כל ילד זקוק לסייעת.

ליזה רובין: בית הספר צריך לפעול ביחד עם שירותי הבריאות ליצירת סביבה בטיחותית עד כמה שאפשר לילדים האלה: להכיר את הסימנים ולתת מענה במקרה שיש אירוע.

זבולון אורלב: ד"ר שושני, מי אחראי לעדכן את ההורים?

שמשון שושני: משרד החינוך.

זבולון אורלב: האם ייצא חוזר בסמוך לפתיחת שנת הלימודים?

שמשון שושני: ברגע שנקבל אישור מהשלטון המקומי לעניין התקציבי, אנחנו מיד נוציא את החוזר, שנמצא כרגע בעריכה, עם כל ההנחיות בשיתוף משרד הבריאות.

זבולון אורלב: אני מבין, שבשבועיים הקרובים אתם אמורים לסיים את הדיונים.

שמשון שושני: אנחנו מחכים לתשובה.

זבולון אורלב: רות, האם לפי דעתך תהיה תשובה עד ה-29 לחודש?

רות דיין מדר: ישיבת הנהלה מתוכננת ל-22 באוקטובר.

זבולון אורלב: עכשיו הצלחתם להעלות לי את הפיוזים.

זבולון אורלב: מה יעשו הילדים עד 22 באוקטובר?

רות דיין מדר: כרגע נעשית עבודת מטה ליישר את כל ההדורים, כדי שיהיה צורך רק באישור.

זבולון אורלב: אם אינני טועה, שנת הלימודים אמורה להתחיל בראשון לספטמבר.

רן ארז: בעזרת השם.

רונית תירוש: אולי הם מתואמים עם רן ארז.

זבולון אורלב: אני מבקש להעביר את בקשת הוועדה ליו"ר מרכז השלטון המקומי, לכנס ישיבה שלא מן המניין כדי לקבל החלטה.

זבולון אורלב: מדובר פה באלפי ילדים.

עירית ליבנה: לא. מדובר בסביבות 300 ילדים נוספים.

עירית ליבנה: אלה 300 ילדים שיהיו זכאים להשגחה.

עירית ליבנה: מדובר בתקציב של 22,000,000 שקלים שצריך להתחלק בין ארבעה גופים.

זבולון אורלב: כלומר, יש 300 ילדים הזקוקים לטיפול בשעה שהם נמצאים בבית הספר.

זבולון אורלב: מוכרחה להתקבל הכרעה לכאן או לכאן לפני הראשון בספטמבר.

זבולון אורלב: לכן, אנחנו מבקשים שעד ה-29 לחודש תהיה  תשובה מוסמכת.

זבולון אורלב: תסיימו את המשא ומתן, ואם יש צורך תכנסו ישיבת הנהלה מיוחדת.

זבולון אורלב: אני מכיר את רגישותו של יו"ר מרכז השלטון המקומי לעניין.

זבולון אורלב: את אותו דיון שאפשר לקיים ב-22 באוקטובר אפשר לקיים גם ב-22 באוגוסט.

זבולון אורלב: אני מבקש שב-29 לחודש תבואו עם תשובה לוועדה בסוגיה הזו.

זבולון אורלב: אנחנו נוסיף גם את זה לנושא בסדר היום של הישיבה שתיערך ב-29 באוגוסט.

רונית תירוש: יש בעיה בנתור ברמת הגולן.

רונית תירוש: זה אמור להיות בית ספר חדש של דתיים וחילוניים, בית ספר על אזורי במונחים של המשרד.

רונית תירוש: היתה תחושה שזה הולך לקראת, אבל ביום חמישי האחרון הודיעו שאין לזה אישור.

רונית תירוש: יש שם מעורבות פוליטית מאוד גבוהה של ראש מועצת קצרין, סמי בר לב, שלא מוכן שהילדים מקצרין ייסעו לנתור.

רונית תירוש: לעומת זאת, אלי מלכה, ראש מועצת הגולן, מאוד בעד.

רונית תירוש: רציתי לדעת איפה הדברים עומדים.

שמשון שושני: עמדת המשרד היא, שלא ייפתח בשנת תשע"א בית ספר בנתור.

שמשון שושני: כדי לפתוח בית ספר צריך לנקוט בהליכים מסוימים.

שמשון שושני: נעשו פעולות שלא על דעת מנהלת מחוז הצפון, ולא על דעת רשויות מקומיות בסביבה.

שמשון שושני: ההחלטה המקצועית שלנו היא, לא לפתוח בית ספר בשנת הלימודים תשע"א, למרות שאנחנו מאוד מעודדים פתיחת בתי ספר משותפים לתלמידים דתיים ותלמידים חילוניים.

שמשון שושני: במקרה הזה, התהליך היה תהליך לקוי.

שמשון שושני: אנחנו הצענו לכל המעורבים לעבוד בהליך מסודר כדי לנסות ולפתוח בית ספר מן הסוג הזה בשנת הלימודים תשע"ב.

רונית תירוש: אני מודה על התשובה, כי התשובה היא לא שלילית לעצם העניין אלא רק לעצם הפרוצדורה.

זבולון אורלב: עו"ד אהוד פלג מהמועצה לצרכנות ניסה כבר בפעם הקודמת לדבר על הילקוט.

אהוד פלג: יש שני היבטים בריאותיים, שמתחייבים מעצם הנוכחות בבית הספר, ולכן נמצאים באחריות המדינה.

אהוד פלג: האחד הוא כובד הילקוטים, והשני הוא טיב המזון הנמכר בבתי הספר.

אהוד פלג: לגבי כובד הילקוטים – משרד החינוך עמד בהבטחתו ופרסם באחד בספטמבר 2009, בשנת הלימודים היוצאת, חוזר מנכ"ל שבו הוא רענן את ההוראות לגבי כובד הילקוטים.

אהוד פלג: צר לי לקבוע, שההוראות האלה, ככל הנראה, לא הועברו לתלמידים.

אהוד פלג: יושבים פה נציגי מועצת התלמידים הארצית ונציגי ההורים.

אהוד פלג: הבדיקות שערכנו, בדיקות לא מייצגות, מצביעות על כך שההוראות האלה לא עוברות הלאה שנה אחרי שנה.

אהוד פלג: לנוכח העובדה שמשרד החינוך מוציא את ההוראות המתאימות אבל ההוראות האלה נעצרות מבלי להגיע לתלמידים להורים, אנחנו מבקשים שמשרד החינוך ידרוש מהמנהלים לדווח לו על כך שהוא תדרך את התלמידים והמורים בהוראות האלה, לרבות ההוראה, שלא יודעים על קיומה ויכולה להוריד את משקל הילקוט בחצי ללא עלות, והיא הוראה של הבאת ספר לשולחן במקום ספר לתלמיד.

אהוד פלג: זו הוראה שמשרד החינוך אימץ בחוזר מנכ"ל באחד בינואר 2004.

אהוד פלג: בנוגע לאיכות המזון - למרות ההשתדלות של משרד החינוך להשקיע בהרגלי חיים בריאים ובתוכנית בריאותית גם בתחום המזון, דומה שהמערכת מדברת בשני קולות.

אהוד פלג: למרות שהמשרד אוסר בחוזר המנכ"ל על הצבת מכונות שתייה ממותקות, המכונות האלה נמצאות בבתי הספר.

אהוד פלג: התלמידים לא קוראים את חוזר המנכ"ל, אבל הם רואים את המכונה מול העיניים והם צמאים.

אהוד פלג: הקשר הוא ברור.

אהוד פלג: אנחנו מבקשים התערבות פוזיטיבית גם במקרה הזה.

עירית ליבנה: לגבי הילקוט - אנחנו משתדלים שהנהלים שלנו יהיו מאוד מקצועיים וברורים, אנחנו כן מעבירים את זה לידיעת בתי הספר ומרעננים בכל האמצעים שעומדים לרשותנו.

זבולון אורלב: איך ההורים יודעים על זה?

עירית ליבנה: ההורים יודעים את זה.

עירית ליבנה: תבדוק כמה כניסות יש לאתר של משרד החינוך.

זבולון אורלב: יש מיליון וחצי הורים.

עירית ליבנה: ההנחיה היא לצוותים החינוכיים.

עירית ליבנה: חוזר מנכ"ל יוצא לצוותים החינוכיים.

עירית ליבנה: זה מגיע לכל מנהלי אגפי החינוך, לכל המנהלים, והמנהלים כן נקראים ליידע את ההורים.

עירית ליבנה: כתוב בנוהל באופן ברור, שזה צריך להיות בשיתוף פעולה עם הרשות המקומית, בית הספר, ההורים והתלמידים.

עירית ליבנה: אין לנו פתרונות קסם לנושא הזה.

עירית ליבנה: צריכה להיות ישיבה משותפת של כל הגורמים, כדי שכן ימצאו את הפתרונות.

עירית ליבנה: אנחנו הצענו רעיון של תאים אישיים, ובחלק מן המקומות זה מתקיים.

עירית ליבנה: יש הנחיה של ספר לשולחן.

עירית ליבנה: מפה צריכה לצאת קריאה גם בנושא של היענות ההורים למהלך המשותף הזה.

עירית ליבנה: אין פתרונות קסם.

זבולון אורלב: מה את מציעה?

עירית ליבנה: לקיים ישיבה משותפת של הורים, רשות מקומית, בית הספר ונציגי התלמידים בכל מקום.

זבולון אורלב: נעשה את זה.

זבולון אורלב: אני אקדיש לזה דיון של שעה.

עירית ליבנה: לגבי המזנונים ומכונות השתייה.

עירית ליבנה: מי שנותן את הזיכיון להצבת מכונות שתייה ופתיחת קיוסק או מזנון, זו הרשות המקומית הנותנת רישיון עסק.

עירית ליבנה: למנהל בית הספר קשה לבוא כנגד זכיין.

עירית ליבנה: אין פיקוח של משרד הבריאות על טיב והרכב המזון.

עירית ליבנה: ההנחיות שלנו מאוד ברורות, אבל יש פה בעיה שורשית.

מיכאל בן-ארי: עד כמה שאני יודע, זה מול מנהל בית הספר.

עירית ליבנה: בהחלט לא.

עירית ליבנה: זה מול הבעלות או מול הרשות המקומית.

עירית ליבנה: זכיין מקבל רישיון עסק מהרשות המקומית.

עירית ליבנה: אם הרשויות המקומיות ומנהלי אגפי החינוך לא יעשו מהלך משותף איתנו, לא נצליח לשנות לבד את ההיצע.

עירית ליבנה: אי אפשר להעמיד את מנהל בית הספר בפני מלחמה מול זכיין, שקיבל רישיון לא ממנו.

עירית ליבנה: אנחנו עושים מהלכים, אנחנו מעודדים תלמידים והורים, אבל פה צריך לעשות יד אחת.

זבולון אורלב: מתי היה הדיון האחרון עם השלטון המקומי בסוגיה הזאת?

רות דיין מדר: אנחנו הוצאנו הנחיה בחוזר מנכ"ל, כדי לשמור שהדברים אכן יתבצעו ושיהיה פיקוח על היצע המזון ואיכותו.

רות דיין מדר: משרד הבריאות באמצעות זאב פיש מפקח על הנושאים האלה.

זבולון אורלב: זאת  הבעיה.

זבולון אורלב: כל אחד צריך לפקח, ובסוף אין כלום.

זבולון אורלב: הם מוציאים הנחיות, אתם מוציאים הנחיות, הם מפקחים ובסוף התלמידים שלנו אוכלים ג'אנק.

זבולון אורלב: מי צריך להוביל את זה?

עירית ליבנה: זה צריך להיות משותף.

אבי גור: משרד החינוך הוא המוביל.

שמשון שושני: מה אתה אומר?

שמשון שושני: הוא יבוא וייתן רישיון עסק?

אבי גור: אני מתכוון ברמה של מדיניות.

זבולון אורלב: הבעיה כאן היא האכיפה.

זבולון אורלב: יש הנחיות של משרד החינוך ושל השלטון המקומי, אבל אין אכיפה, כמקובל במדינת ישראל.

אהוד פלג: גם כאן יש לנו הצעה.

אהוד פלג: אנחנו מציעים, שמנהלי בתי ספר ידווחו למשרד החינוך, ומשרד החינוך יתעמת עם משרד הבריאות.

זבולון אורלב: ההצעה היא להפוך את זה לעבירה שיהיה עליה קנס.

עירית ליבנה: ומי יאכוף אותה?

זבולון אורלב: ועד ההורים.

עירית ליבנה: יש מהלך של חה"כ דני דנון לחקיקה בנושא.

זבולון אורלב: ועד ההורים יוכל להתלונן במשטרה.

זבולון אורלב: אנחנו ננסה לנסח הצעת חוק, שתסדיר את הדבר הזה.

זבולון אורלב: אני מזמין את המועצה לצרכנות לנסות לנסח הצעת חוק של הסוגיה של איסור הכנסת מוצרי מזון שאינם מורשים.

זבולון אורלב: זו תהיה עבירה, שהתשלום עליה הוא קנס.

זבולון אורלב: ההורים יוכלו לבוא ולהתלונן.

אהוד פלג: הקנס יהיה על מי?

זבולון אורלב: על המפעיל או על הרשות המקומית.

זבולון אורלב: מי שעובר את העבירה.

זבולון אורלב: אני לא רואה פתרון אחר.

עירית ליבנה: אבל האכיפה לא תהיה על משרד החינוך או על מנהל בית הספר.

זבולון אורלב: האכיפה תהיה על ההורים.

זבולון אורלב: ההורים ישגיחו על האוכל של הילדים שלהם.

זבולון אורלב: אנחנו כיסינו היום נושאים רבים הקשורים לפתיחת שנת הלימודים.

זבולון אורלב: באופן כללי, בינתיים עדיין אין לנו בעיות רוחב.

שמשון שושני: יש בעיה רוחבית אחת – יו"ר ארגון מורי בתי הספר העל יסודיים...

זבולון אורלב: מיד נדבר על זה.

זבולון אורלב: אני מדבר כרגע על ההיבטים הפיזיים.

זבולון אורלב: בעניינים שדנו בהם היום, בסוגיות רחבות מאוד, אני רואה שאנחנו הולכים לקראת פתיחת שנת לימודים סדירה.

זבולון אורלב: על פי הניסיון, עד ראשון בספטמבר עוד יצופו בעיות כאלה ואחרות.

זבולון אורלב: נותרנו עם כמה בעיות שצריכות פתרון: סוגיית הבריאות, הסוגיה הפיזית של בינוי ופיתוח מערכת החינוך נראית באופן סביר נכון.

זבולון אורלב: אנחנו מחכים להשלמה של שני צווים – צווי יא'-יב' ו7ב' לחוק חינוך חובה.

שמשון שושני: אנחנו נמציא לכם את ההיוועצות של שר האוצר.

זבולון אורלב: אתם צריכים להמציא לנו את הבקשה חתומה על ידי שר החינוך בשני הצווים האלה.

זבולון אורלב: דורית יודעת את הפרוצדורה.

זבולון אורלב: ב-29 לחודש נקבל דיווח ממשרד החינוך על תמונת המצב בחדר המצב במשרד החינוך או במטה ההיערכות.

זבולון אורלב: אמרו לי שחדר המצב נפתח רק בראשון בספטמבר.

עירית ליבנה: ב-31 לאוגוסט.

זבולון אורלב: אבל יש מטה לפתיחת שנת הלימודים.

זבולון אורלב: נקבל דיווח ממטה פתיחת שנת הלימודים על הבעיות שעומדות על הפרק.

זבולון אורלב: מעבר לכל הדברים האלה תלוי ועומד סכסוך עבודה בין ארגון המורים בבתי הספר העל יסודיים לבין משרד החינוך.

זבולון אורלב: חלקו נמצא כרגע בערכאות.

זבולון אורלב: אנחנו משתדלים לתרום את חלקנו במציאת פתרון כזה או אחר שיאפשר פתיחת שנת לימודים סדירה.

זבולון אורלב: אם עדיין יהיו בעיות, אנחנו נקיים ישיבה בסוגיה הזאת עוד לפני פתיחת שנת הלימודים.

זבולון אורלב: על פי החלטת בית הדין הארצי לעבודה הוטל על המדינה ועל ארגון המורים לנהל הידברות עד יום חמישי ולדווח לבית הדין לעבודה.

זבולון אורלב: המדינה במקרה הזה זה משרד החינוך ומשרד האוצר.

זבולון אורלב: נאחל למשרד החינוך, משרד האוצר וארגון המורים, שהמשא ומתן הזה יסתיים.

זבולון אורלב: אנחנו סבורים, שמגיעה לילדי ישראל פתיחת שנת לימודים חגיגית, מסודרת, ללא שיבושים.

זבולון אורלב: אנחנו נקיים אירוע מסורתי, אירוע ממלכתי לפתיחת שנת הלימודים יום לפני פתיחת שנת הלימודים, ביום שני בשעה 10:00, בבאר שבע, עם השר, המנכ"ל, ראשי השלטון המקומי, ראשי ארגוני המורים, ראשי מחלקות חינוך וכל יתר הגורמים.

זבולון אורלב: ביום רביעי, האחד בספטמבר, ועדת החינוך תקיים סיור פתיחת שנת הלימודים בעפולה ובעמק יזרעאל.

זבולון אורלב: תודה רבה, הישיבה נעולה.